फेसबुकवरील मित्राने केली आर्थिक फसवणूक , फेसबुक फ्रेण्डने केले लैंगिक शोषण यासारख्या मथळ्याच्या बातम्या अनेकदा आपण वाचल्या असतील . सध्याच्या जगात अनेकजण एकमेकांना केवळ सोशल नेटवर्किंगच्या माध्यमातून ओळखतात . प्रत्यक्षात या दोन व्यक्ती एकमेकांना कधीही भेटलेल्या नसतात . इंटरनेटच्या माध्यमातून खास करुन सोशल मिडिया किंवा डेटींग अॅप्सच्या माध्यमातून एकमेकांना ओळखणाऱ्यांची संख्याही खूप जास्त असते . मात्र , वाढत्या फसवणुकीच्या घटना आणि एकंदरित सुरक्षेच्यादृष्टीने व्हर्च्युअल फ्रेण्डसला भेटायला जाताना विशेष काळजी घेणे गरजेचे आहे . जाणून घ्या खास टिप्स – व्हर्च्युअल माध्यमातून भेटलेल्या व्यक्तीला भेटायला जातना शक्यतो एकट्याने जाणे टाळावे . एखाद्या मित्राला किंवा मैत्रिणीला आपल्या सोबत घेऊन जावे . – मोबाईल न विसरता न्यावा . काही चुकीचे घडत असल्याची शंका जरी मनात आली तरी अनेक अॅप्सच्या मदतीने तुमच्या पालकांना तसेच जवळच्या मित्रांना तुम्ही मेसेज आणि लोकेशन पाठवू शकता . – खाजगीत भेटणे टाळावे . सार्वजनिक ठिकाणी जिथे तुमच्या आजूबाजूला जास्त लोक असतील अशा ठिकाणी भेटावे . – तुम्ही त्या व्यक्तीला भेटायला कुठे जात आहात हे घरी किंवा जवळच्या मित्रांना सांगून जा . – तुम्ही त्या व्यक्तीला भेटायला गेला असाल तेव्हा तुमच्या एखाद्या मित्रमैत्रिणीला अधूनमधून तुम्हाला फोन करायला सांगा . – जोपर्यंत तुम्ही एकमेकांना प्रत्यक्षात भेटत नाही तोपर्यंत कोणतेही आश्वासन देऊन नका . – अशा व्हर्च्युअल फ्रेण्डला पहिल्यांदा भेटताना केवळ हस्तांदोलन करा . त्याला मिठी मारणे टाळाच . – पहिल्याच भेटीमध्ये आपल्या खूप खाजगी गोष्टी त्या व्यक्तीबरोबर शेअर करणे टाळा . – कोणत्याही प्रकारची आर्थिक देवणघेवाण करु नका . – आपले पासवर्ड , बँकेच्या संदर्भातील माहिती , पत्ता यासारख्या गोष्टी शेअर करणे टाळा .


भारतीय महिला संघाची सलामीवीर फलंदाज स्मृती मानधनाने महिला टी - २० लीग स्पर्धेत आपल्या खेळीने प्रेक्षकांची मने जिंकली आहेत . शुक्रवारी झालेल्य सामन्यात स्मृतीने ६0 चेंडूत धडाकेबाज शकत झळकावले आहे . सृम्ती सध्या इंग्लंडमधील किया वुमन क्रिकेट सुपर लीग स्पर्धेत वेस्टर्न स्टोर्म संघाचे प्रतिनिधित्व करत आहे . वयाच्या विसाव्या वर्षी स्मृतीने तुफानी फलंदाजी करत जागतिक पातळीवरील क्रिकेट क्षेत्राचे लक्ष वेधले आहे . लँकशायर थंडरविरोधात काल झालेल्या सामन्यात स्मृतीने ६१ चेंडूंचा सामना करताना १२ चौकार आणि ४ षटकारांसह १०२ धावांची तुफानी खेळी केली . स्मृतीच्या धडाकेबाज शतकी फलंदाजीच्या बळावर वेस्टर्न स्टोर्म संघांने लँकशायर थंडरवर सात विकेट राखून विजय मिळवला . लँकशायर थंडरने प्रथम फलंदाजी करताना न्यूझीलंडच्या एमी सॅटरथवेटच्या 83 धावांच्या दमदार तुफानी खेळीच्या बळावर निर्धारित २० षटकांत सात बाद १५३ धावा केल्या होत्या . १५४ धावांचा पाठलाग करताना सलामीवीर स्मृतीच्या १०२ धावांच्या खेळीच्या बळावर वेस्टर्न स्टोर्म संघाने १८ . ३ षटकांत तीन गड्यांच्या मोबदल्यात विजय मिळवला . इंग्लंडमधील किया वुमन क्रिकेट सुपर लीग स्पर्धेत भारताच्या स्मृती मानधनाने आतापर्यंत धडाकेबाज कामगिरी केली आहे . या स्पर्धेत सर्वाधिक धावा तिच्याच नावावर आहेत . याशिवाय स्पर्धेत सर्वाधिक षटकार आणि चौकार मारण्यात ती अव्वल आहे . या स्पर्धेत पाच डावात फलंदाजी करताना स्मृतीने ९४ च्या सरासरीने २८२ धावा केल्या आहेत .


मोहालीमध्ये भारतीय संघाने न्यूझीलंडविरुद्धच्या तिसऱया एकदिवसीय सामन्यात सात विकेट्सने दणदणीत विजय साजरा केला . विराट कोहलीच्या नाबाद १५४ धावांच्या जोरावर न्यूझीलंडच्या २८६ धावांच्या खडतर आव्हानाचा भारतीय संघाने यशस्वी पाठलाग करत विजयाची नोंद केली . भारतीय संघाने या विजयासह पाच सामन्यांच्या मालिकेत २ - १ अशी आघाडी घेतली आहे . मोहालीच्या स्टेडियमवर आज कोहलीच्या नजाकती फटक्यांची आतषबाजी क्रिकेट रसिकांना पाहायला मिळाली . तर कर्णधार महेंद्रसिंग धोनीने ८० धावांचे महत्त्वपूर्ण योगदान दिले . किवींच्या आव्हानाचा पाठलाग करताना भारतीय संघाची सुरूवात निराशाजनक झाली होती . अजिंक्य रहाणे ( ५ ) हेन्रीच्या गोलंदाजीवर स्वस्तात झेलबाद झाला , तर रोहित शर्मा देखील १३ धावांवर पायचीत होऊन माघारी परतला . संघाची सलामी जोडी स्वस्तात तंबूत दाखल झाल्यानंतर कर्णधार धोनीने मैदानात येण्याचा महत्त्वपूर्ण निर्णय घेतला . धोनीने संयमी सुरूवात करून कोहलीला चांगली साथ देण्यास सुरूवात केली . हळूहळू दोघांनीही मैदानात जम बसविण्यास सुरूवात केल्यानंतर दोघांची भागीदारी फुलत गेली . धोनी आणि कोहली यांनी तिसऱया विकेटसाठी तब्बल १५१ धावांची भागीदारी रचली . धोनी ८० धावांवर झेलबाद झाला . पण त्यावेळी भारतीय संघाने सामन्यावर मजबूत पकड निर्माण केली होती . कोहलीने भारतीय संघाच्या धावसंख्येला पुढे नेत आपले २६ वे आंतरराष्ट्रीय एकदिवसीय शतक साजरे केले . सामन्याच्या अखेरपर्यंत मैदानात राहून कोहलीने भारतीय संघाला विजय प्राप्त करून दिला . ४९ व्या षटकात कोहलीने ट्रेंट बोल्टची जोरदार धुलाई केली . बोल्टच्या षटकात २२ धावा वसुल केल्यानंतर मनिष पांडेने अखेरच्या षटकात मिड ऑनवर चौकार मारून विजयावर शिक्कामोर्तब केले . पांडेने नाबाद २८ धावा केल्या . विराट कोहलीला सामनावीराच्या पुरस्काराने गौरविण्यात आले . तत्पूर्वी , भारतीय संघाने या सामन्यात पुन्हा एकदा नाणेफेक जिंकून क्षेत्ररक्षणाचा निर्णय घेतला होता . न्यूझीलंडने भारत दौऱयात तब्बल सातव्यांदा नाणेफेकीचा कौल गमावला . न्यूझीलंडच्या डावाची सुरूवात चांगली झाली होती . गप्तीलने आक्रमक रुप धारण केले होते . त्यामुळे सलामीजोडी फोडण्याची गरज असताना उमेश यादवने भारतीय संघाला पहिले यश मिळवून दिले . यादवने गप्तीलला ( २७ ) पायचीत केले . त्यानंतर केन विल्यमसन आणि लॅथम यांनी संयमी फलंदाजी करत संघाच्या धावसंख्येला आकार देण्यास सुरूवात केली . दोघांनीही मैदानात जम बसविण्यास सुरूवात केली होती . भारतीय संघाला विकेटची नितांत गरज असताना भारतीय संघाचा कामचलावू गोलंदाज केदार जाधवने भारतीय संघाला महत्त्वपूर्ण यश मिळवून दिले . केदार जाधवने विल्यमसनला ( २२ ) पायचीत केले . रॉस टेलर सुरूवातीला चाचपडताना दिसला पण खेळपट्टीचा नूर ओळखल्यानंतर टेलरच्या फलंदाजीला बहर आला . रॉस टेलर आणि टॉम लॅथम यांनी अर्धशतकी भागीदारी रचली . टेलर आणि लॅथम मैदानात असताना न्यूझीलंडच्या धावसंख्येची सरासरी पाहता संघ तीनशेचा आकडा गाठेल असा अंदाज होता . किवी सामन्यावर पकड निर्माण करत असल्याचे दिसत असताना अमित मिश्राने रॉस टेलरला ( ४४ ) बाद केले . धोनीने अफलातून स्टम्पिंग करून टेलरला माघारी धाडले . टेलर बाद झाल्यानंतर केदार जाधवने पुन्हा एकदा भारतीय संघाला यश मिळवून दिले . अँडरसन मोठा फटका मारण्याच्या नादात स्वस्तात झेल बाद झाला . त्यानंतर राँचीला देखील धोनीने स्टम्पिंग करून माघारी धाडले आणि सामन्याच्या ३० व्या षटकात भारतीय संघाने सामन्यात पुनरागमन केले . १५३ धावांवर ३ विकेट असणाऱया न्यूझीलंडची स्थिती ७ बाद १८० धावा अशी झाली . न्यूझीलंडची आठवी विकेट देखील स्वस्तात पडली . पण जेम्स नीशाम आणि मॅट हेन्री जोडी संघासाठी तारणहार ठरली . दोघांनी नवव्या विकेटसाठी ८४ धावांची भागीदारी रचून संघाला २५० चा आकडा गाठून दिला . जेम्स निशामने ५७ धावांची महत्त्वपूर्ण खेळी साकारली , तर हेन्रीने ३९ धावांवर नाबाद राहिला . अखेरच्या षटकाच्या चौथ्या चेंडूवर न्यूझीलंडची शेवटची विकेट पडली . किवींनी भारतीय संघासमोर विजयासाठी २८६ धावांचे आव्हान ठेवले आहे . भारतीय संघाकडून केदार जाधव आणि उमेश यादव यांनी प्रत्येकी तीन विकेट्स घेतल्या , तर बुमराह आणि मिश्रा यांनी प्रत्येकी दोन विकेट्स मिळवल्या . India vs New Zealand : दिवसभरातील अपडेट्स


भरपाई वेळेत रशियाचा कर्णधार व्हॅसली बेरेझुस्कीकडून बरोबरी जागतिक स्तरावरील कोणत्याही मोठय़ा स्पर्धेत विजयी सलामी देण्याचे इंग्लंडचे स्वप्न यंदाच्या युरो चषक फुटबॉल स्पर्धेतही अधुरेच राहिले . रशियाविरुद्धच्या लढतीत इंग्लंडने बहुताशी वेळ वर्चस्व राखले . मात्र भरपाई वेळेत कर्णधार व्हॅसली बेरेझुस्कीने गोल करत रशियाला बरोबरी करून दिली . दोन्ही संघांच्या चाहत्यांमध्ये झालेल्या हाणामारीने खेळभावनेला गालबोट लागले . रॉय हॉजसन यांच्या मार्गदर्शनाखाली खेळणारा इंग्लंडच्या संघाने चेंडूवर नियंत्रण राखत वर्चस्व गाजवले होते . इंग्लंड बाजी मारणार असे चित्र असताना रशियाच्या कर्णधाराने इंग्लंडच्या बचावपटूंना भेदत अफलातून गोल केला . बाद फेरीसाठी प्रचंड चुरस असल्याने एकेक गुण महत्त्वाचा आहे . या सामन्यात बरोबरी झाल्याने गुणांची विभागणी झाली आहे . ‘‘सामना बरोबरीत संपणे अत्यंत निराशाजनक आहे . बचावात उणिवा राहिल्याने रशियाला गोलची संधी मिळाली . बरोबरीच्या निर्णयातून सावरत आम्हाला पुढच्या लढतीत पुनरागमन करावे लागले , ’’ असे इरिक डिइरने सांगितले . पहिले सत्र गोलरहित गेले होते . ७३व्या मिनिटाला डिइरने २० यार्डावरुन फ्री किकद्वारे गोल केला होता . हॉजसन यांनी वेन रुनीला मध्यरक्षणात खेळवण्याचा निर्णय घेतला . मात्र डिइरच्या गोलनंतर तात्काळ रुनीऐवजी बदली खेळाडू घेण्याचा निर्णय इंग्लंडचे नुकसान करणारा ठरला . डिइरच्या गोलनंतर आणखी एक गोल झाला असता तर रशियावरील दडपण वाढले असते मात्र रुनी मैदानाबाहेर गेल्याने गोलची शक्यता मावळली . मात्र खेळापेक्षा सामन्यानंतर दोन्ही संघाच्या समर्थकांमध्ये झालेली हाणामारी चर्चेचा विषय ठरली . दंगल केल्याबद्दल रशियावर कारवाईचे संकेत इंग्लंडविरुद्धच्या युरोपियन फुटबॉल सामन्यात दंगल केल्याबद्दल रशियाविरुद्ध कारवाई करण्याचे युरोपियन फुटबॉल महासंघाने संकेत दिले आहेत . त्यानुसार रशियाविरुद्ध चौकशीही सुरू करण्यात आली आहे . या सामन्यानंतर झालेल्या गोंधळाला रशियाच जबाबदार आहे . त्यांच्या चाहत्यांनी हेतूपूर्वक जातीवाचक बेशिस्त वर्तन केले , असा आरोप रशियावर ठेवण्यात आला आहे . हा सामना १ - १ असा बरोबरीत राहिल्यानंतर रशियाच्या चाहत्यांनी इंग्लंडचे चाहते असलेल्या गॅलरीत जाऊन तेथे गोंधळ घातला . या सामन्यापूर्वी रशिया व इंग्लंडच्या चाहत्यांमध्ये मार्सिली येथील व्हिउक्स पोर्ट विभागात हाणामारी झाली होती . दोन्ही देशांच्या चाहत्यांनी एकमेकांविरुद्ध बाटल्या फेकल्या होत्या . त्यामध्ये ३० लोक जखमी झाले असून एक इंग्लिश प्रेक्षक गंभीर जखमी झाला आहे . रशियाचे क्रीडामंत्री व्हिताली मुटको यांनी या घटनेचा निषेध करीत चाहत्यांनी गैरवर्तन करू नये , असे आवाहन केले आहे .


भारतीय क्रिकेट संघ विराट कोहलीवर फार अवलंबून आहे , हे म्हणणे योग्य ठरणार नाही , असे मत श्रीलंकेचे माजी कर्णधार कुमार संगकारा यांनी व्यक्त केले आहे . तयारीच्या अभावामुळे भारताने इंग्लंडविरुद्धच्या कसोटी मालिकेतील पहिले दोन सामने गमावले , याबाबत क्रिकेटजगतामध्ये चर्चा रंगली आहे . भारताची फलंदाजी या पराभवांचे प्रमुख कारण असून , एकटा कोहलीच इंग्लिश गोलंदाजांचा समर्थपणे सामना करीत आहे . याबाबत संगकारा म्हणाला , ‘‘गेल्या काही वर्षांत कोहली ज्या पद्धतीने फलंदाजी करतो आहे , तेच सातत्य त्याने टिकवले आहे . त्याची फलंदाजी पाहणे , ही उत्तम अनुभूती असते . मात्र भारतीय संघात अन्यसुद्धा चांगले खेळाडू आहेत . त्यामुळे कोहलीवर हा संघ फार अवलंबून आहे , असे विधान करणे अयोग्य ठरेल . ’’ संगकारा आपल्या मताचा विस्तार करताना म्हणाले , ‘‘पुजारा आणि रहाणे हे शैलीदार फलंदाज आहेत . कसोटी क्रिकेटमध्ये पुजाराची सरासरी ५० धावांनजीक आहे . रहाणेची परदेशांमधील खेळपट्टय़ावरील सरासरी ५० धावांहून अधिक आहे . याशिवाय लोकेश राहुल , मुरली विजय , शिखर धवन , दिनेश कार्तिक हेसुद्धा उत्तम फलंदाज आहेत . ’’


उद्या म्हणजेच २ जानेवारी रोजी नवीन वर्षाच्या सुरुवातीलाच सुरपरमून दिसणार आहे . याआधी मागील महिन्यातच सुपरमून दिसला होता . १ जानेवारीला रात्री म्हणजेच २ जानेवारीच्या पहाटे ३ वाजून ३४ मिनीटांनी दिसणार आहे . हा चंद्र आपण उघड्या डोळ्यांनी पाहू शकणार आहोत असे नेहरु तारांगणचे संचालक अरविंद परांजपे यांनी सांगितले . पौर्णिमेच्या दिवशी चंद्र पृथ्वीच्या जवळ आला तर त्याला ‘सुपरमून’ म्हटले जाते . चंद्राची कक्षा लंबवर्तुळाकार असते , दर महिन्यात चंद्र काही काळ पृथ्वीच्या जवळ असतो तर काही काळ दूर जातो . मात्र अशाप्रकारे चंद्र पृथ्वीच्या जवळ येण्याच्या काळात पौर्णिमा आल्यास चंद्राचा आकार मोठा दिसतो त्याला सुपरमून म्हटले जाते . ही घटना वर्षातून एकदा किंवा दोनदा होते . मात्र त्याचा नेमका कालावधी फार आध सांगता येत नाही . यावेळी चंद्र १४ टक्क्यांनी मोठा दिसतो . तसेच त्याचा प्रकाशही ३० टक्क्यांनी वाढलेला असतो असेही परांजपे यांनी सांगितले . यानंतरचा सुपरमून नेमका कधी दिसेल सांगता येत नाही . त्यावेळी चंद्र पृथ्वीपासून ३ लाख ५६ हजार किलोमीटर अंतरावर येणार असल्याचे अभ्यासकांचे म्हणणे आहे . एरवी चंद्र पृथ्वीपासून सरासरी ३ लक्ष ८४ हजार किलोमीटर अंतरावर असतो . परंतु मंगळवारी तो जवळ येणार असल्याने सुपरमून दिसेल . तुम्हाला सुपरमून पहायचा असल्यास त्याचा उदय आणि अस्त यावेळी तो अतिशय उत्तम दिसतो , त्यामुळे सुपरमून पाहण्याची ही उत्तम संधी आहे . मात्र मुंबईमध्ये सध्या ढग असल्याने हे सुंदर दृश्य दिसण्याची शक्यता कमी आहे . याआधी १४ नोव्हेंबर २०१६ आणि ३ डिसेंबर रोजी सुपरमून दिसला होता . त्यानंतर आता वर्षाच्या सुरुवातीलाच तो आपल्याला दर्शन देणार आहे .


भारतीय संघाचा अष्टपैलू रविंद्र जडेजाने ऑस्ट्रेलियाचा यष्टीरक्षक मॅथ्यू वेडच्या स्लेजिंगला चांगलेच प्रत्युत्तर दिले . कसोटी सामना गमावशील त्यानंतर माझ्यासोबत डिनरला ये , असे निमंत्रण देऊन जडेजाने मॅथ्यू वेडला खोचक टोला लगावला . धरमशालाच्या मैदानावर तिसरा दिवस जडेजाने चांगलाच गाजवला . जडेजा आणि वृद्धीमान साहाने मैदानात जम बसवल्यामुळे ऑस्ट्रेलियन गोलंदाजांच्या नाकी नऊ आले होते . जडेजा - साहा जोडी फोडण्यात अपयश येत असल्याने ऑस्ट्रेलियाने स्लेजिंगचाही मार्ग अवलंबून पाहिला . यष्टीरक्षक मॅथ्यू वेडने जडेजाला डिवचण्यास सुरूवात केली . मॅथ्यू वेडच्या वारंवार शेरेबाजीनंतर जडेजाने त्याला ताकीद देखील दिली . ‘तू सुरूवात केलीस तर मी शेवटत करेन’ , असे जडेजाने मॅथ्यू वेडला सांगितले . पण तरीसुद्धा मॅथ्यू वेड काही ऐकण्यास तयार नव्हता . यष्टीच्या मागून जडेजाची एकाग्रता भंग करण्यसाठी त्याची शेरेबाजी करणे काही थांबत नव्हते . मग जडेजाने मॅथ्यू वेडला आपल्या स्टाईलने ‘अष्टपैलू’ प्रत्युत्तर दिले . सामना हारल्यानंतर तू डिनर ये , असे निमंत्रणच जडेजाने मॅथ्यू वेडला दिले . दोघांमधील शाब्दीक चकमकी थांबविण्यासाठी अखेर पंचांना हस्तक्षेप करावा लागला होता . मैदानात मॅथ्यू वेडसोबत घडलेला हा संपूर्ण प्रकार जडेजाने पत्रकार परिषदेत कथन केला . दरम्यान , जडेजाने संपूर्ण मालिकेत आपल्या गोलंदाजी आणि फलंदाजीने कमाल करुन दाखवली . ऑस्ट्रेलियाविरुद्धच्या कसोटी मालिकेचा खरा हिरो ठरला . जडेजाने दाखविलेल्या अष्टपैलूच्या कामगिरीमुळे त्याला मालिकावीराचा पुरस्कार देखील प्रदान करण्यात आला . ऑस्ट्रेलियाचा दुसरा डाव भारताने अवघ्या १३७ धावांवर गुंडाळला होता . त्यामुळे ऑस्ट्रेलियाने दिलेले १०६ धावांचे कमकुवत आव्हान भारताने ८ गडी राखून गाठले .


आंतरशालेय क्रिकेट स्पर्धेत एकाच डावात नाबाद १००९ धावांची विक्रमी खेळी साकारणाऱया कल्याण्याच्या प्रणव धनावडे याला मैदानातील हेलिपॅडला विरोध केल्याप्रकरणी पोलिसांनी ताब्यात घेतले होते . पण याप्रकरणी थेट केंद्रीय मंत्री प्रकाश जावडेकर यांनी दखल घेतल्यानंतर धनावडेची सुटका करण्यात आली असून हेलिपॅडच्या वादावर आता पडदा पडला असला तरी पोलिसांनी प्रणवला मैदानात मारहाण केल्याची माहिती समोर आली आहे . ‘द टाईम्स ऑफ इंडिया’ने दिलेल्या वृत्तानुसार प्रणवने कल्याणच्या सुभाष मैदानात हेलिपॅडला विरोध केल्यानंतर पोलिसांनी प्रणवला धमकावले आणि त्याच्या कानशिलात भडकावली . याशिवाय खोट्या आरोपाखाली कारवाई करण्याची धमकी देखील देण्यात आली . त्याचं झालं असं की , केंद्रीय मनुष्यबळ विकासमंत्री प्रकाश जावडेकर हे रविवारी एका कार्यक्रमानिमित्त डोंबिवलीत येणार आहेत . जावडेकर त्यासाठी हेलिकॉप्टरने कल्याणमधील सुभाष मैदानावर उतरणार होते . त्यासाठी मैदानावर हेलिपॅड तयार करण्यात येत होते . मैदानात सिमेंटचा वापर करून हे हेलिपॅड तयार करण्याला प्रणव धनावडे याने विरोध केला . मैदानात सराव करत असताना एक पोलीस अधिकारी दोन हवालदारांनी आमच्या जवळ येऊन आम्हाला खेळण्यापासून रोखले व मैदान रिकामे करण्यास सांगितले . एका नेत्याच्या दौऱयासाठी मैदानात हेलिपॅड तयार करणे योग्य नसल्याचे आम्ही सांगितल्यानंतर पोलिसांनी मला धमकावले आणि मारहाण केली , असे प्रणवने ‘द टाईम्स ऑफ इंडिया’शी बोलताना सांगितले . BLOG : प्रिय प्रणव धनावडे यांस… पोलिसांकडून धमकावण्याचा प्रकार सुरू असताना प्रणवच्या वडिलांनी देखील प्रवणकडे धाव घेतली . प्रणवच्या वडिलांनीही मैदानात हेलिपॅडला विरोध केला . मग पोलिसांनी प्रणव आणि त्याच्या वडिलांना ताब्यात घेऊन पोलीस ठाण्यात नेले . याबाबतची माहिती मिळताच स्थानिक नेत्यांनी पोलीस ठाण्यात धाव घेतली . त्यांनीही प्रणवच्या भूमिकेची पाठराखण केली . अखेर याबाबतची माहिती प्रकाश जावडेकर यांना मिळाल्यानंतर त्यांनी मैदानावर हेलिपॅड बनवणे चुकीचे असल्याचे मत नोंदवले . याशिवाय , आता आपण हेलिकॉप्टरने नाही , तर कारने कार्यक्रमस्थळी पोहोचणार असल्याचेही जावडेकर यांनी जाहीर केले आहे . जावडेकर यांच्या या भूमिकेनंतर या वादावर आता पडदा पडला आहे .


भुवनेश्वर येथे आशियाई ॲथलेटिक्स स्पर्धेत दुसऱ्या धावपटूला अडथळा निर्माण केल्याने सुवर्णपदक गमाविलेल्या महाराष्ट्राच्या अर्चना अाढावने चेन्नई येथील जवाहरलाल नेहरू स्टेडियमवर सुरू असलेल्या ५७ व्या खुल्या राष्ट्रीय ॲथलेटिक्स स्पर्धेत पंधराशे मीटर शर्यतीत सुवर्णपदक जिंकले . ‘तेल्हारा एक्स्प्रेस’ म्हणून ओळख असलेल्या अर्चनाचा मूळ प्रवेशिकेत पंधराशे मीटरसाठी समावेश नव्हता . तिने पंधराशे मीटर शर्यतीत सहभागी होण्याचा निर्णय घेताना तिने आवडत्या आठशे मीटर शर्यतीतून माघार घेण्याचा निर्णय घेतला . राष्ट्रकुल व आशियाई क्रीडा स्पर्धेची पात्रता गाठण्याच्या उद्देशाने तिच्या प्रशिक्षकाने हा निर्णय घेतल्याचे कळते . पुण्याच्या क्रीडा प्रबोधिनीत घडलेली व सध्या राष्ट्रीय शिबिरात असलेल्या अर्चनाने ४ मिनिटे १८ . ६४ सेकंदात शर्यत पूर्ण केली आणि महाराष्ट्राला स्पर्धेतील पहिले सुवर्णपदक मिळवून दिले . रेल्वेच्या मोनिका चौधरीने रौप्य ( ४ मि . १९ . १५ सें ) आणि रेल्वेच्याच प्रमिला यादवने ब्राँझपदक ( ४ मि . २७ . ३९ सें ) जिंकले . ११० मीटर हर्डल्स शर्यतीत राष्ट्रीय विक्रमवीर सिद्धांत थिंगलयाने लीलया सुवर्णपदक ( १४ . ०६ सेंकद ) जिंकले . आशियाई इनडोअर स्पर्धेत पेन्टथलॉनमध्ये सुवर्णपदक जिंकणाऱ्या रेल्वेच्या पुर्णिमा हेम्ब्रमने १०० मीटर हर्डल्स शर्यतीत बाजी मारली . तिने १३ . ८९ सेकंद अशी वेगवान वेळ दिली . झारखंडच्या अनुरूपा कुमारीला रौप्य आणि रेल्वेच्या सोमियाला ब्राँझपदक मिळाले . या इव्हेंटमध्ये शालेय व ज्युनिअर पातळीवर सलग पाच वर्षे अपराजित असलेल्या महाराष्ट्राच्या अंकिता गोसावीची सहाव्या स्थानावर घसरण झाली होती . तिने १४ . ४६ सेकंद वेळ दिली . सदात आणि तमिळनाडूच्या एस . अर्चनाने शंभर मीटरची शर्यत जिंकून वेगवान धावपटूचा मान मिळविला . २० वर्षीय सदातने ‘फोटोफिनिश’मध्ये तमिळनाडूच्या एलक्कीदासनवर मात केली . दोघांनी १० . ५७ सेकंद अशी वेळ दिली . सेनादलाच्या विद्यासागरला ब्राँझपदक ( १० . ६० सेकंद ) मिळाले . महिलांत तमिळनाडूच्या एस . अर्चनाने ११ . ७८ सेकंदात शर्यत जिंकली . तिची सहकारी चंद्रलेखा रौप्यपदकाची मानकरी ठरली . महाराष्ट्राच्या चैत्राली गुजरला उपांत्य फेरीत पाचवे स्थान मिळाले .


खेळ आणि खेळाडू यांचे नाते गहिरे असते . सार्वकालीन महान खेळाडू खेळालाच झळाळी मिळवून देतात . अफलातून खेळाच्या जोरावर बॉक्सिंगला वलय मिळवून देणारे महान बॉक्सिंगपटू मोहम्मद अली यांचे निधन झाले . ते ७४ वर्षांचे होते . श्वसनासंदर्भातील आजारपणामुळे अली यांना अॅरिझोना प्रांतातील रुग्णालयात दाखल करण्यात आले होते . तीन दशकांहून अधिक काळ बॉक्सिंगद्वारे आपल्या झंझावाताची मोहर उमटवणाऱ्या अली यांनी शुक्रवारी शेवटचा श्वास घेतला . पार्किन्सनसारख्या दुर्धर आजाराशी अली यांचा ३२ वर्षांचा लढा संपुष्टात आला . अली यांच्या निधनाने खेळांपल्याड जाऊन सामाजिक प्रश्नांवर ठोस भूमिका घेऊन चळवळ उभारणारा कार्यकर्ताही हरपला आहे . अद्भुत व थरारक खेळाद्वारे ‘द ग्रेटेस्ट’ हे बिरूद त्यांना मिळाले . उच्च वजनी गटातून खेळताना जगभरातल्या अव्वल मुष्टियोद्धय़ांना चीतपट करण्याची किमया अली यांनी केली होती . आयुष्याच्या उत्तरार्धात विविध आजारांमुळे त्यांना रुग्णालयात दाखल करावे लागले होते . मात्र कारकीर्दीत सातत्याने जोरदार ठोसे लगावलेल्या अली यांनी सामाजिक उपक्रमांमध्ये सक्रिय सहभाग नोंदवला . ३० वर्षांच्या प्रदीर्घ कारकीर्दीत ५६ विजय व ५ हार अशा कामगिरीसह त्यांनी निवृत्ती स्वीकारली . जॉर्ज फोरमन , सोनी लिस्टन व जो फ्रेझियर या तुल्यबळ प्रतिस्पर्धीविरुद्धच्या अली यांच्या लढती प्रचंड गाजल्या . व्हिएतनाम युद्धात सहभागी होण्यास नकार दिल्याने अली यांच्यावर काही वर्षे बंदी घालण्यात आली होती . मात्र त्यानंतर जिद्दीने पुनरागमन करत त्यांनी बॉक्सिंग क्षेत्रावर अधिराज्य गाजवले . सोनी लिस्टनला नमवल्यावर कॅसियुस मार्सेल्युस क्ले यांनी ‘मोहम्मद अली’ यांनी हे नाव धारण केले . मोहम्मद अली हे केवळ महान खेळाडू नव्हते , तर एक दयाळू व खिलाडूवृत्ती लाभलेली व्यक्ती होती . त्यांनी अनेक खेळाडूंवर निर्णायक विजय मिळवला तरी ते कधीही आपल्या प्रतिस्पर्धी खेळाडूला वैरी समजत नसत . आपल्या प्रतिस्पर्धी खेळाडूला आलिंगन देत त्याच्या शैलीचे ते भरभरून कौतुक करीत असत . – मॅनी पॅक्विआनो अली हे आमच्या काळातील अतिशय धाडसी , पण तितकेच मनमिळाऊ खेळाडू होते . महान खेळाडू , जबरदस्त खिलाडूवृत्ती जपल्यामुळे ते प्रेरणेचे स्रोत होते . भरपूर लोकसंग्रह जमविण्याची कला त्यांना लाभली होती . – बॉब आरुम आम्ही सहृदयी खेळाडू गमावला आहे . बॉक्सिंगमध्ये माझ्यासह अनेक खेळाडूंना जगात अव्वल दर्जाचे स्थान मिळाले आहे , त्याचे श्रेय अली यांनाच द्यावे लागेल . – फ्लॉइड मेवेदर बॉक्सिंग खेळाने आत्माच गमावला आहे . आदर्श खेळाडू व श्रेष्ठ व्यक्ती आपण गमावली आहे . – माइक टायसन अली यांनी बॉक्सिंग खेळास नवसंजीवनी दिली . त्यांनी बॉक्सिंग खेळात रंगत निर्माण केली . त्यांच्या प्रेरणेमुळेच माझी कारकीर्द घडली . अनेक अडथळे आली तरी त्यावर हसतमुखाने कसे सामोरे जायचे ही शिकवण मला त्यांच्या करिअरद्वारे लाभली . – ख्रिस जॉन केवळ खेळाडू म्हणून नव्हे , तर एक आदर्श माणूस म्हणून त्यांनी लाखो चाहत्यांना जीवनात कसे खंबीरपणे उभे राहायचे याची शिकवण दिली . – डॉन किंग


बॉलीवूडमधील अनेक दिग्गज गायकांनी आणि संगीतकारांनी आपल्या प्रतिभेची मोहोर मराठी चित्रपटात उमटवल्याचे या आधीदेखील पाहायला मिळाले आहे . त्यांच्या आवाजातील मराठी गीतांनी प्रेक्षकांची मनं जिंकली आहेत . याच पार्श्वभूमीवर ‘भय’ या मराठी चित्रपटाद्वारे गीतकार , संगीतकार आणि गायक अशा तीन आघाड्यांवर बॉलीवूडमध्ये कार्यरत असलेले गीतकार शेखर अस्तित्व , गायिका तुलिका उपाध्याय , गायक – ब्रिजेश शांडिल्य व अली असलम आणि संगीतकार विक्रम माँटरोज एकत्र आल्याचे पाहायला मिळते . ‘रॉकी हँडसम’ , ‘इश्क क्लिक’ सारख्या अनेक चित्रपट , मालिका व म्युझिक अल्बमसाठी गीते लिहिणाऱ्या गीतकार शेखर अस्तित्व यांनी ‘भय’ चित्रपटाच्या निमित्ताने पहिल्यांदाच मराठीत गीतलेखन केलं असून , संगीतकार विक्रम माँटरोज यांनी त्या गीतांना सुरेल संगीताची साथ दिली आहे . ‘भय’च्या ध्वनीफितीत तीन वेगळ्या धाटणीची गीते ऐकायला मिळतील . लोकप्रिय हिंदी चित्रपटातील गीते , मलिकांची शीर्षकगीते , जाहिराती व जिंगल्समधील आवाजाने प्रेक्षकांना मंत्रमुग्ध करणारी गायिका तुलिका उपाध्याय यांच्यासोबत ‘तनु वेड्स मनू’ , ‘जय हो’ फेम ब्रिजेश शांडिल्य यांनी ‘साजना . . ’ ‘मी आलो . . ’ या गीतांना स्वरसाज दिला आहे . सुफी व गझल गायकीत ख्याती असणारे अली असलम यांनी यातील ‘चल रे . . ’ हे भावपूर्ण गीत गायलं आहे . सचिन कटारनवरे निर्मित ‘भय’ चित्रपटातील या गाण्यांना प्रेक्षक कसा प्रतिसाद देत आहेत हे जाणून घेण्यासाठी ही मंडळी खूप उत्सुक आहेत . मराठी चित्रपटासाठी गीत गाण्याचा अनुभव या सगळ्यासाठीच धमाल होता . गाण्याचा अर्थ समजून घेत , शुद्ध उच्चारण करून त्यांनी ही गीते गायली . ‘५ जी इंटरनशनल’ निर्मितीसंस्थेच्या ‘भय’ या सस्पेन्स थ्रिलर चित्रपटाचे दिग्दर्शन राहुल भातणकर यांचे आहे . अजय जोशी यांची सहनिर्मिती असलेल्या ‘भय’ चित्रपटाच्या कार्यकारी निर्मात्याची जबाबदारी आशिष चौहान यांनी सांभाळली असून अनिल साबळे हे सह - निर्माते आहेत . १६ डिसेंबरला प्रदर्शित होत असलेल्या ‘भय’चे बॉलीवूड संगीत प्रेक्षकांचे फुल ऑन मनोरंजन करणार हे निश्चित !


पंकज अडवाणीने पुन्हा एकदा बिलियर्डस् १५० अप प्रकारातील जागतिक विजेतेपद राखले . त्याने इंग्लंडच्या माईक रसेल याचे आव्हान ६ - २ असे सहज परतवले . हे त्याचे एकंदरीत सतरावे जागतिक विजेतेपद आहे . पंकजने पिछाडी भरून काढताना या लढतीत ० - १५५ , १५० - १२८ , ९२ - १५१ , १५१ - ० , १५१ - ६ , १५१ - ० , १५० - ५८ , १५० - २१ असा विजय मिळविला . त्याने उपांत्य फेरीत रूपेश शाह याला ; तर त्यापूर्वीच्या दोन फेरीत ध्रुव सितवाल आणि ब्रिजेश दमानी यांना हरवले होते . माईकने पहिल्या फ्रेममध्ये पंकजला संधीच दिली नाही , पण दुसऱ्या फ्रेममध्ये माफक संधीचाही पंकजने फायदा घेतल्याचे कायम दडपण रसेलवर आले . पंकजने १ - २ पिछाडीनंतर सलग तीन फ्रेम जिंकताना केवळ सहा गुणच गमावले . त्याच वेळी निकाल स्पष्ट झाला . पंकजची दोहातील मोहीम संपलेली नाही . आता तो अठराव्या विजेतेपदासाठी प्रयत्न करेल . त्यासाठी त्याचे बिलियर्डस्मधील लाँग अप स्पर्धा जिंकण्याचे लक्ष्य असेल .


व्हॉट्सअॅप हे अॅप्लिकेशन आपल्याकडे भलतंच लोकप्रिय आहे . पण , व्हॉट्सअॅपचा फायदा असला तरी कधी कधी व्हॉट्सअॅप वापरण्याचा कंटाळा येतो . कारण व्हॉट्सअॅपवर ऑफिसचे किंवा शाळा , कॉलेज अशा अनेक ग्रुपवरून सारखे मेसेजेस येत असतात . अशावेळी खासगी क्रमांकासाठी वेगळं अकाऊंट असतं तर . . ? , असा विचार आपल्यापैकी अनेकांच्या मनात आला असेलच . एकावेळी फोनमध्ये दोन भिन्न अकाऊंट सुरू करणं शक्य नसलं तरी हल्ली काही फोनमध्ये ही सुविधा उपलब्ध करून देण्यात आलीय . या सुविधेचा वापर करून तुम्ही एकाचवेळी दोन व्हॉट्सअॅप अकाऊंट वापरू शकता . ते कसं करायचं याची माहिती पुढीलप्रमाणे वाचा : तुम्हाला व्हॉट्सअॅपवर ब्लॉक केलंय , हे कसं ओळखाल ? – शिओमीच्या हँडसेटमध्ये हे शक्य आहे . शिओमीच्या हँडसेटमध्ये ‘ड्युअल अॅप सपोर्ट’ हे फीचर आहे . सेटिंगमध्ये ‘अॅप सेटिंग’ या पर्यायावर क्लिक केल्यानंतर ड्युअल अॅप हा पर्याय दिसेल . त्यावर क्लिक केलं की तुम्ही तुमच्या शिओमीच्या हँडसेटमध्ये एकाच वेळी दोन व्हॉट्स अॅप अकाऊंट सुरू करु शकता . – शिओमीबरोबर सॅमसंग जे , लिनोव्ह p2 यासारख्या हँडसेटमध्ये हा पर्याय देण्यात आला आहे . त्यामुळे तुमच्याकडे या कंपनीचे हँडसेट असतील तर तुम्ही एकाच वेळी दोन व्हॉट्स अॅप अकाऊंट सुरू करु शकता – या व्यतिरिक्त तुम्ही ‘Parallel Space app’ हे अॅप्लिकेशन डाऊनलोड करुन एकाचवेळी दोन व्हॉट्स अॅप वापरू शकता . प्ले स्टोअरमधून तुम्ही हे अॅप्लिकेशन डाऊनलोड करू शकता . वाचा : इन्स्टाग्रामवर एखाद्याला ब्लॉक करताय ? या ५ गोष्टी लक्षात ठेवा


लोकांचे नवीन वर्षाचे स्वागत करणे अजून संपले नाही पण अक्षय मात्र लोकांना होळीच्या रंगात रंगवायलाही सज्ज झाला आहे . अक्षयच्या ‘जॉली एलएलबी २’ या आगामी सिनेमातील पहिले गाणे प्रदर्शित झाले आहे . या गाण्याचे नाव आहे ‘पागल’ . अक्षयने त्याच्या ट्विटर अकाऊंटवरुन हे गाणे प्रदर्शित केले आहे . हे गाणे प्रदर्शित करताना त्याने लिहिले की , ‘आमच्या आगामी सिनेमाचे पहिले गाणे ‘गो पागल . . ’ ‘जॉली एलएलबी २’ मधले माझे सर्वात आवडते गाणे . . ’ या गाण्यात अक्षय , हुमा कुरेशीसोबत होळी खेळताना दिसत आहे . या गाण्यात या दोघांची जबरदस्त केमिस्ट्रीही पाहायला मिळत आहे . हे गाणे प्रदर्शित करण्याआधी अक्षयने आपला एक फोटो शेअर केला होता . यानंतर त्याने हुमासोबतचाही एक फोटो सोशल मीडियावर शेअर केला . दरम्यान , खिलाडी कुमार सध्या त्याच्या या सिनेमाच्या प्रसिद्धीमध्ये व्यग्र आहे . या सिनेमाबद्दलच्या विविध चर्चाही सिनेवर्तुळात रंगत आहेत . त्यातीलच एका चर्चेने सध्या अनेकांचे लक्ष वेधले आहे . ‘जॉली एलएलबी २’ या चित्रपटातील एका गाण्यासाठी अक्षयच्या मुलीकडून म्हणजेच निताराकडून प्रेरणा मिळाली असल्याचे वृत्त जनसत्ता आणि इतर काही संकेतस्थळांनी प्रसिद्ध केले आहे . झाले असे की , ‘एका रात्री अक्षय त्याच्या मुलीसोबत म्हणजेच नितारासोबत खेळत होता . त्यावेळी नितारा एक गाणे गुणगुणत होती . त्यानंतर अक्षयच्या डोक्यात एक कल्पना आली की , त्याच्या आगामी सिनेमातील एका गाण्यासाठी नितारा गात असलेल्या त्या चालीचा वापर करता येऊ शकतो’ . अक्षयला ही कल्पना येताच त्याने सिनेमाच्या निर्मात्यांसोबतच चर्चा केली आणि बऱ्याच चर्चांनंतर या सिनेमातील गाण्याची चाल तयार झाली . काही दिवसांपूर्वीच मुंबईमध्ये या गाण्याचे चित्रिकरण पार पडले असून अभिनेत्री हुमा कुरेशी आणि खिलाडी कुमार यांच्यावर हे गाणे चित्रित करण्यात आले आहे , अशी माहिती सूत्रांनी दिली . सुभाष कपूर दिग्दर्शित हा सिनेमा १० फेब्रुवारी २०१७ ला प्रेक्षकांच्या भेटीला येणार आहे . अक्षयचा हा आगामी सिनेमा २०१३ मध्ये प्रदर्शित झालेल्या ‘जॉली एलएलबी’ या सिनेमाचा सिक्वल आहे .


भारताविरुद्धच्या कसोटी मालिकेनंतर अॅलिस्टर कुक नेतृत्वाचा त्याग करणार आहे , ही चर्चा त्याने स्वतःहून फेटाळून लावली आहे . कर्णधारपद किती काळापर्यंत सांभाळीन , हे सांगणे कठीण आहे , अशी प्रतिक्रिया कुकने एका ब्रिटिश मासिकाला दिली होती . त्यामुळे ब्रिटनमधील प्रसारमाध्यमांमध्ये याबाबत उलटसुलट चर्चा रंगत होत्या . २०१२पासून इंग्लंडच्या कर्णधारपदाची जबाबदारी सांभाळणाऱ्या कुक यांनी पहिल्या कसोटीच्या पूर्वसंध्येला झालेल्या पत्रकार परिषदेत आली भूमिका मांडताना म्हटले की , ‘‘किती काळ तू स्वतःला इंग्लंडच्या कर्णधारपदावर पाहतो आहेस , या प्रश्नाला मी प्रामाणिकपणे उत्तर दिले होते . मला खरेच माहीत नाही . हा काळ दोन महिन्यांचा असेल , मालिका संपेपर्यंत , सहा महिने किंवा एखाद - दोन वष्रे . परंतु या साध्या प्रतिक्रियेने प्रसारमाध्यमांमध्ये खळबळ माजवली . ’’ कुकने रविचंद्रन अश्विनच्या फिरकीची मुक्तकंठाने प्रशंसा केली . त्याच्या उदयाची तुलना या वेळी कुकने इंग्लंडचा माजी फिरकी गोलंदाज ग्रॅमी स्वानशी केली . ‘‘दुणावलेला आत्मविश्वास ही त्याच्या दृष्टीने सर्वात जमेची बाजू आहे . भारतीय खेळपट्टय़ांवर त्याने गेल्या काही वर्षांमध्ये केलेली गोलंदाजी ही निश्चितच प्रशंसनीय आहे , ’’ असे कुकने सांगितले . भारतीय खेळपट्टय़ांवर त्याने गेल्या काही वर्षांमध्ये केलेली गोलंदाजी ही निश्चितच प्रशंसनीय आहे , ’’ असे कुकने सांगितले .


ज्येष्ठ अभिनेता कादर खान यांचं निधन झालं आहे . गेल्या काही दिवसांपासून त्यांची प्रकृती प्रचंड खालावली होती . कॅनडातील रुग्णालयात त्यांनी अखेरचा श्वास घेतला . ते 81 वर्षांचे होते . नववर्षाच्या सुरुवातीलाच कादर खान यांचं निधन झाल्याने बॉलिवूडमध्ये शोककळा पसरली आहे . आपल्या दमदार अभिनयाने कादर खान यांनी अनेक भूमिका गाजवल्या . सुरुवातीला चित्रपटांमध्ये मुख्य व्हिलन साकाराणारे कादर खान नंतर मात्र विनोदी भूमिकांकडे वळले . पण त्यांनी असं करण्यामागे एक कारण होतं . एका मुलाखतीत त्यांनी याबद्दल सांगितलं होतं . कादर खान यांच्या मुलांची अनेकदा मित्रांसोबत भांडणं होत असतं . अनेकदा मुलं फाटलेला शर्ट घेऊन घरी येत असत . कादर खान यांनी याबद्दल मुलांना विचारलं तेव्हा त्यांनी सांगितलं की , आमची मित्रांसोबत भांडणं झाली . ते म्हणतात की तुझे वडील संपूर्ण चित्रपटात हिरोला मारतात पण शेवटला स्वतः मार खातात . यानंतर कादर खान यांनी व्हिलनच्या भूमिकेतून बाहेर पडण्याचा निर्णय घेतला . आईवर उपचार करण्यासाठी डॉक्टरला खांद्यावर उचलून घेऊन आले होते कादर खान ज्येष्ठ अभिनेते कादर खान यांचं निधन नशिबाने त्याचवेळी कादर खान यांच्याकडे हिंमतवाला चित्रपट आला . या चित्रपटाची कथा लिहिण्याची जबाबदारी कादर खान यांच्यावर होती . कादर खान यांनी अत्यंत चालाखीने विनोदी भूमिका आपल्याकडे घेतली . त्यांची ही भूमिका लोकांना इतकी आवडली की आठवडाभर जितेंद्र आणि श्रीदेवीचे पोस्टर लागल्यानंतर नंतर कादर खान यांचाही फोटोही पोस्टरवर लागला . तिथून कादर खान यांचा विनोदी भूमिकांचा प्रवास सुरु झाला . यानंतर कादर खान यांनी मागे वळून पाहिलं नाही . आसरानी , अरुणा इराणी , शक्ती कपूर आणि गोविंदा यांच्यासोबत त्यांनी अनेक विनोदी भूमिका केल्या आणि चित्रपट गाजवले . विशेष करुन गोविंदा आणि त्यांची केमिस्ट्री प्रेक्षकांना प्रचंड आवडली . प्रेक्षकांनी त्यांचे चित्रपट डोक्यावर उचलून घेतले . 1990 चा काळ दोघांच्या जोडीने अक्षरक्षः गाजवला होता . साजन चले ससुराल , हिरो नंबर 1 , कुली नंबर 1 , दुल्हे राजा , हसीना मान जायेगी असे अनेक सुपरहिट चित्रपट दोघांनी केले .


लंडन येथे सुरु असलेल्या महिलांच्या विश्वचषक स्पर्धेत उपांत्य फेरीत शतकी खेळी करणारी हरमनप्रीत कौर आता सर्व भारतीयांच्या गळ्यातला ताईत बनली आहे . अंतिम फेरीत भारताने यजमान इंग्लंडला पराभूत करुन विश्वचषक जिंकावा , यासाठी देशात ठिकठिकाणी होमहवन आणि पुजा केल्या जात आहेत . विश्वचषकातल्या कामगिरीबद्दल बीसीसीआयने महिला संघातील प्रत्येक सदस्याला ५० लाखांचं पारितोषिक जाहीर केलं . मात्र एक काळ असा होता की हरमनप्रीतला प्रत्येक छोट्या गोष्टींसाठी झगडावं लागलं होतं . २०१० - ११ सालात हरमनप्रीत कौरला नोकरीची गरज होती . यासाठी हरमनप्रीतने पंजाब पोलिसांमध्ये अर्जही केला होता . मात्र महिला क्रिकेटपटूंना नोकरी देता येत नाही असं सांगत तत्कालीन पंजाब सरकारने हरमनप्रीतचा नोकरीचा अर्ज फेटाळला होता . हरमनप्रीतच्या नोकरीसाठी तिचे प्रशिक्षक आणि वडिलांना वारंवार पंजाब सरकारकडे अर्ज केले , मात्र त्यावेळी पोलिस दलातल्या एका उच्चपदस्थ अधिकाऱ्याने , तुमची मुलगी हरभजन सिंह आहे का नोकरी द्यायला असा उरफाटा प्रश्न विचारला होता . यावेळी एकाही राजकीय पक्षाने आपल्या मुलीची मदत केली नसल्याचं हरमनप्रीतने वडिल हरमंधर सिंह भुल्लर यांनी ‘टाईम्स ऑफ इंडिया’ या वृत्तपत्राला दिलेल्या मुलाखतीत म्हणलं आहे . हरमनप्रीत कौर सध्या पश्चिम रेल्वेच्या सेवेत कार्यरत आहेत . बीसीसीआयच्या प्रशासकीय समितीत असलेल्या माजी महिला क्रिकेटपटू डायना एडुलजी यांनी सचिन तेंडुलकरला हरमनप्रीतच्या प्रकरणात लक्ष घालण्याची विनंती केली होती . यावेळी सचिन तेंडुलकरने केलेल्या शिफारसीवरुन हरमनप्रीतला पश्चिम रेल्वेत नोकरी मिळआली होती . अवश्य वाचा – सचिनच्या पत्रामुळे हरमनप्रीत कौरला मिळाली रेल्वेत नोकरी महिला क्रिकेटपटूंना मिळणारं मानधन , त्यांच्या सामन्यांना होणारी गर्दी , सामन्यांना मिळणारं प्रायोजकत्व यासर्व बाबतीत महिला क्रिकेटपटू कायम पिछाडीवर असतात . त्यातच चॅम्पियन्स करंडकात भारताचा पुरुष संघ पाकिस्तानकडून हरल्यानंतर महिलांनी केलेली कामगिरी ही अतिशय उल्लेखनीय आहे . त्यातच हरमनप्रीत कौरने केलेली शतकी खेळी भारताला अंतिम फेरीत घेऊन आली आहे , त्यामुळे हरमनप्रीतने आपल्या खेळीतून टीकाकारांना अशीच उत्तर देतं रहावं , अशी आशा सर्व भारतीय क्रिडारसिक करत आहेत .


चॉकलेट बॉय रणबीर कपूरच्या ‘संजू’ चित्रपटाला प्रेक्षक आणि समीक्षकांकडून चांगला प्रतिसाद मिळतोय . संजू रणबीरच्या करिअरला कलाटणी देणारा ठरतोय , असे म्हटलं तर वावगं ठरणार नाही . मात्र , रणबीर करिअरच्या महत्त्वाच्या टप्प्यावर असतानाच ऋषी कपूर यांना लेकाच्या लग्नाचे डोहाळे लागलेत . ‘हीच योग्य वेळ आहे . लवकर लग्नाबाबत विचार कर’ असा सल्ला ऋषी कपूर यांनी रणबीरला दिलाय . ऋषी यांनी ट्विटर अकाऊंटवरून रणबीरला कानमंत्र दिलाय . या आधी दीपिका पदुकोण , कतरिना कैफ यांसारख्या अभिनेत्रींशी रणबीरचं नाव जोडलं गेलं ; पण सध्या रणबीर आलिया भट्टला डेट करत असल्याच्या चर्चा सुरू आहेत . मध्यंतरी आलियाही रणबीरच्या कुटुंबीयांसोबत एकत्र वेळ घालवताना अनेकांनी पाहिलं . त्यामुळे आता लग्नाबाबत दिलेल्या सल्ल्याचा रणबीर गांभीर्याने विचार करणार का , हे पाहाचंय .


सकाळी उठल्या - उठल्या काय खावे हा प्रश्न अनेकांना पडतो . भारतीयांमध्ये तर उठल्याबरोबर चहा घेणे ही जणू रितच आहे . मात्र नुसता चहा घेणे आरोग्यासाठी घातक असल्याने मागील काही काळापासून बोलले जात असल्याने त्यासोबत बिस्किटे , खारी , टोस्ट खाण्याचे प्रमाण वाढले . मात्र चहा - कॉफी दिवसाची सुरुवात करताना घेऊच नये असे अनेक आहारतज्ज्ञ सांगताना दिसतात . त्यामागे काही महत्त्वपूर्ण कारणे नक्कीच आहेत . काही गोष्टी रिकाम्या पोटी खाल्ल्यास आरोग्याला दिर्घकालिन अपाय होऊ शकतात . त्यामुळे रिकाम्या पोटी कोणत्या गोष्टी खाणे किंवा पिणे टाळावे हे जाणून घेऊया… ग्रीन टीचे फायदे माहितीयेत ? चहा – कॉफी सकाळी उठल्या उठल्या चहा किंवा कॉफी घेण्याची सवय अनेकांना असते . हे योग्य नाही हे माहित असूनही केवळ लहानपणापासूनची सवय म्हणून किंवा कुटुंबातून चालत आलेली परंपरा म्हणून ते चालूच ठेवतात . मात्र आरोग्यासाठी हे अजिबात चांगले नसून चहामुळे पोटातील अॅसिड वाढते . त्यामुळे अल्सर किंवा छातीतील जळजळ वाढते . याप्रमाणेच उठल्यावर कॉफी प्यायल्याने फ्रेश वाटते असे अनेकांचे म्हणणे असते . मात्र कॉफीमुळे शरीरातील हॉर्मोन्सचे संतुलन बिघडण्यास कॉफी कारणीभूत ठरते . एकदा हॉर्मोन्सचे संतुलन बिघडले की ते पूर्वपदावर येण्यास बराच वेळ लागतो . औषधे झोपेतून उठल्यावर लगेच औषधे घेऊ नयेत . असा सल्ला डॉक्टरही आपल्या रुग्णांना अनेकदा देतात . अॅंटीबायोटीक्समधील घटक आतड्यांना त्रासदायक ठरु शकतात . यामुळे आतड्यांच्या अनेक समस्या निर्माण होऊ शकतात . या औषधांमुळेही अल्सर होण्याची शक्यता असते . म्हणून उठल्यावर औषधे घेऊ नयेत . मसालेदार पदार्थ सकाळच्या नाश्त्याला तिखट किंवा मसालेदार पदार्थ खाऊ नयेत . मसाले किंवा मिरच्यांमुळे पोटात अॅसिडची निर्मिती होते . यामुळेही अल्सर होऊ शकतो . तिखट पदार्थ सकाळी सकाळी खाल्ल्यामुळे शौचासही त्रास होण्याची शक्यता असते . त्यामुळे शक्यतो तेलकट आणि तिखट पदार्थ नाश्त्याला टाळावेत . बिअर आणि शीतपेये सकाळी उठल्यावर शक्यतो कोणी शीतपेये आणि बिअर पीत नाही . मात्र सकाळपासून पोट रिकामे असले आणि एकदम जेवणादरम्यान शीतपेय किंवा बिअर घेतल्यास ते आरोग्यासाठी अतिशय हानीकारक ठरु शकते . रिकाम्या पोटी बिअर घेतल्यास जास्त नशा चढते आणि ते आरोग्यासाठीही हानिकारक असते . शीतपेयांमुळे मळमळणे , अॅसिडीटी अशा समस्या उद्भवू शकतात . ‘हे’ आहेत पपई खाण्याचे फायदे


आयफोन वापरणे हे आजही आपल्याकडे म्हणजे स्टेटस सिम्बॉल समजले जाते . नवनवीन सुविधा देणारा आयफोन कायमच ग्राहकांच्या पसंतीस उतरतो . पण या फोनच्या किंमतीमुळे इच्छा असूनही काहींना तो खरेदी करता येत नाही . पण अशांसाठी एक खूशखबर आहे ‘व्हॅलेंटाईन डे’च्या निमित्ताने कंपनीने एक खास ऑफर जाहीर केली आहे . तुम्ही एचडीएफसीचे ग्राहक असाल तर तुम्हाला तब्बल ७ हजार रुपयांपर्यंतची कॅशबॅक देण्यात येणार आहे . एचडीएफसी बॅंकेच्या क्रेडीट किंवा डेबिट कार्डने आयफोन खरेदी करणार असाल तर तुम्हाला EMI वर ७००० रुपयांचे कॅशबॅक मिळेल . त्याचबरोबर आयपॅड खरेदी केल्यास तुम्हाला १० हजार रुपयांपर्यंत कॅशबॅक मिळेल . ९ ते १४ फेब्रुवारी दरम्यान ही ऑफर उपलब्ध आहे . यामध्ये iPhone SE , iPhone 6 आणि iPad वर कॅशबॅक देत आहे . ३२ जीबीच्या iPhone SE ची किंमत सध्या २२ हजार रुपये असून एचडीएफसीच्या कॅशबॅक ऑफरनंतर हा फोन तुम्हाला फक्त १५००० रुपयांत मिळेल . त्याचबरोबर iPhone 6 ची बाजारातील किंमत २७ हजार असून या ऑफरनंतर तो फोन २० हजारांना मिळू शकेल . अॅपलचे ९ . ७ इंचाचा ३२ जीबीचा आयपॅड बाजारात २८ हजाराला उपलब्ध आहे . तर १२८ जीबीचा ३५ , ७०० रुपयांना उपलब्ध आहे . पण एचडीएफसी बॅंकेच्या क्रेडीट किंवा डेबिट कार्डने आयफोन खरेदी केल्यास १० हजार रुपयांचे कॅशबॅक मिळाल्याने आयपॅडही १८ हजार तसेच २५ , ७०० रुपयांना मिळेल . त्यामुळे तुम्ही तुमच्या व्हॅलेंटाईनला काही गिफ्ट देण्याचा विचार करत असाल तरीही हा एक उत्तम पर्याय ठरु शकतो . मात्र एचडीएफसी बँकेच्या कॉर्पोरेट कार्डवर ही ऑफर उपलब्ध नसल्याचेही कंपनीकडून सांगण्यात आले आहे .


पॅरिस : भारताची अव्वल बॅडमिंटनपटू साईना नेहवालने फ्रेंच ओपन बॅडमिंटन स्पर्धेत धडाक्यात सलामी दिली आहे . पहिल्या लढतीत तिने जपानच्या साएना कावाकामी हिच्यावर सलग दोन सेटमध्ये सहज मात केली . या सामन्यावर साईनाने पूर्ण वर्चस्व गाजविले . जागतिक क्रमवारीत 37 व्या क्रमांकावर असलेल्या कावाकामीला साईनाने या सामन्यात काहीही संधी दिली नाही . साईनाने 21 - 11,21 - 11 असा थाटातच विजय मिळविला . हा सामना 37 मिनिटे चालला . दुसऱ्या फेरीमध्ये साईनाची लढत माजी जगज्जेती नोझोमी ओकुहारा हिच्याशी होईल . गेल्याच आठवड्यात झालेल्या डेन्मार्क ओपनमध्ये साईनाने ओकुहारावर मात केली होती . त्यामुळे या पुढील लढतीची उत्सुकता ताणली गेली आहे . साईनाला गेल्या काही दिवसांमध्ये भन्नाट सूर गवसला आहे . डेन्मार्क ओपनमध्येही ती अंतिम फेरीत दाखल झाली होती . पहिल्या सेटमध्ये साईनाने सुरवातीलाच 6 - 1 अशी आघाडी घेतली . दुसऱ्या 7 - 1 अशी आघाडी घेतली . पहिल्या सेटमध्ये सहज पराभव स्वीकारणाऱ्या कावाकामीने दुसऱ्या सेटमध्ये शेवटच्या टप्प्यात प्रतिकार करण्याचा प्रयत्न केला . दुसऱ्या सेटमध्ये एकवेळ साईना 13 - 5 अशी आघाडीवर होती . त्यानंतर कावाकामीने प्रतिकार करत ही पिछाडी 15 - 10 अशी कमी केली होती . पण साईनाने पुन्हा सामन्यावर वर्चस्व मिळवित दुसऱ्या सेटसह सामना खिशात घातला .


गेल्या १६ दिवसांपासून ब्राझीलच्या भूमीवर सुरू असणाऱ्या रिओ ऑलिम्पिकची रविवारी दिमाखात सांगता झाली . समारोप सोहळ्यात ब्राझीलमधील कलाकारांनी यावेळी मनोवेधक कार्यक्रम सादर केले . रिओच्या महापौरांनी अलविदा रिओ असे म्हणत ऑलिम्पिक ध्वज टोकियोच्या गव्हर्नरांकडे सोपवला आणि रिओ ऑलिम्पिकची सांगता झाल्याचे जाहीर केले . आता पुढील ऑलिम्पिक स्पर्धा २०२० साली जपानच्या टोकियो येथे होणार आहे . रिओ ऑलिम्पिकच्या समारोप सोहळ्याची सुरूवात ब्राझीलच्या राष्ट्रगीताने झाली . त्यानंतर रिओ २०१६ या शब्दांच्या आकारात मानवी साखळी करून ब्राझीलच्या कलाकारांनी ऑलिम्पिक सोहळ्याला निरोप दिला . दरम्यान , समारोप सोहळ्यात भारताला कुस्तीमध्ये कांस्यपदक मिळवून देणाऱ्या साक्षी मलिक हिला ध्वजवाहकाचा मान देण्यात आला होता . रविवार हा रिओ ऑलिम्पिकचा शेवटचा दिवस होता . भारतीय खेळाडूंनी रिओत पहिल्या अकरा दिवसांत निराशा केली होती . मात्र , साक्षी मलिकने कुस्तीत कांस्यपदक आणि पी . व्ही . सिंधूने बॅडमिंटनमध्ये रौप्यपदक मिळवून भारताची लाज राखली . शेवटच्या दिवशी ६५ किलो वजनी गटात कुस्तीपटू योगेश्वर दत्त याच्याकडून भारताला पदकाच्या मोठ्या अपेक्षा होत्या . मात्र , त्याला पात्रता फेरीतच गाशा गुंडाळावा लागला . तर मॅरेथॉनमध्ये भारताच्या थनाकल गोपी आणि खेता राम यांनी २५ वे आणि २६ वे स्थान मिळवले .


घटस्फोट घेतलेल्या पुरुष आणि स्त्रियांच्या अकाली मृत्यूचे कोडे उलगडण्यास संशोधकांना यश आले आहे . घटस्फोटानंतर धूम्रपानामध्ये वाढ आणि शारीरिक हालचाली मंदावत असल्याने अशा व्यक्तींना इतरांपेक्षा लवकर मरण येते , असा दावा संशोधकांनी केला आहे . सध्याच्या जीवनशैलीमुळे भारतासह जगभरात घटस्फोटांचे प्रमाण कमालीचे वाढले आहे . तसेच घटस्फोटितांच्या मृत्यूचे प्रमाणही वाढल्याचे संशोधकांच्या लक्षात आले . यावर अमेरिकेतील अरिझोना विद्यापीठाच्या संशोधकांनी कारणे शोधली असता धक्कादायक माहिती हाती लागली आहे . वैवाहिक आयुष्य आणि अकाली मृत्यूचा काही संबंध असेल का , यावर संशोधन केले असता विवाहित पुरुष हा कमी प्रमाणात व्यसनांच्या आहारी जात असल्याचे आढळून आले . परंतु घटस्फोट घेतलेला व्यक्ती धूम्रपानाकडे ओढला जाऊन ते दिवसेंदिवस वाढतच असल्याचे दिसून आले . याचबरोबरीने विवाहित व्यक्ती धावपळ जास्त करत असल्याने शारीरिकदृष्टय़ा ती तंदुरुस्त असते . याच्या उलट घटस्फोटित व्यक्ती आळशी बनल्याने तिच्या शारीरिक हालचाली मंदावतात . याचा परिणाम थेट आरोग्यावर होत असल्याने त्याचा अकाली मृत्यू होत असल्याचे , विद्यापीठामध्ये डॉक्टरेट करत असलेल्या केल बौरस्सा यांनी सांगितले . तसेच याचा संबंध थेट समाधानी आयुष्याशी संबंधित असतो . २००२ पासून सात वेळा या गंभीर प्रश्नावर अभ्यास करण्यात आल्याचे बौरस्सा यांनी सांगितले . यामध्ये ५७८६ जणांचा अभ्यास करण्यात आला . यापैकी ९२६ जणांनी घटस्फोट घेतला होता व पुन्हा लग्न केले नव्हते . उर्वरितांनी पुन्हा लग्न केले होते . त्यांच्या फुप्फुसाच्या कार्याचा आढावा घेण्यात आला . यामध्ये घटस्फोटित व्यक्तींच्या अकाली मृत्यूची शक्यता ४६ टक्क्यांनी बळावल्याचे समोर आले . महिलांमध्ये सर्वाधिक असमाधान असल्याचे दिसून आले .


निरोगी आरोग्यासाठी जीवनशैली चांगली असणे अतिशय आवश्यक असते . सध्या आपल्याला होणारे ७० ते ८० टक्के आजार हे चुकीच्या जीवनशैलीमुळे होतात , असे डॉक्टरांकडून वारंवार सांगण्यात येते . मात्र खाण्याच्या चुकीच्या वेळा , आहाराच्या अयोग्य पद्धती , अपुरी झोप , व्यायामाचा अभाव आणि इतर अनेक गोष्टींमुळे आरोग्याच्या विविध तक्रारी उदभवतात . याविषयी आपण बऱ्याच गोष्टी वाचतो आणि ऐकतोही . सध्या अशाच प्रकारचा एक फोटो सोशल मीडियावर व्हायरल होत आहे . यामध्ये सापशिडीच्या खेळाप्रमाणेच आरोग्याशी निगडीत गोष्टी अतिशय उत्तम पद्धतीने समजून सांगितल्या आहेत . हे पदार्थ खा आणि थकवा दूर करा आता सापशिडी म्हटल्यावर लहानपणी आपण खेळत असलेली सापशिडी डोळ्यांसमोर येते . सापाच्या तोंडातून खाली गेल्यावर होणारी हार आणि शिडीमुळे एकदा वर गेल्यावर मिळणारा आनंद आपल्याला आठवतो . पण दैनंदिन जीवनात कोणत्या चुकीच्या गोष्टी केल्यामुळे तुम्हाला खाली जाण्याची वेळ येते आणि चांगल्या गोष्टींचा अवलंब केल्यास आरोग्य कशापद्धतीने सुधारते हे अतिशय नेमक्या पद्धतीने दाखविण्यात आले आहे . या दिशेला डोके करुन झोपताय ? काळजी घ्या हा फोटो दवाखान्यात लावण्यात आला आहे , अशा कॅप्शनखाली तो सोशल मीडियावर व्हायरल होतो आहे . यामध्ये तुम्ही धुम्रपान करत असाल तर तुम्हाला कोणत्या समस्या भेडसावतील , जंक फूड खाल्ल्यास काय त्रास होईल , दैनंदिन जीवनामध्ये अनियमितता असल्यास अशा गोष्टी सापाच्या तोंडाशी दाखविण्यात आल्या आहेत . त्यामुळे होणारे त्रास सापाच्या शेपटीशी देण्यात आले आहेत . तर हिरव्या पालेभाज्या आणि फळांचा आहारातील समावेश , अन्नपदार्थांमध्ये मिठाचे कमी प्रमाण , जिने चढणे अशा गोष्टी शिडीच्या खालच्या बाजूला दाखविल्या आहेत . म्हणजेच या चांगल्या गोष्टींचा अवलंब केल्यास तुमची तब्येत चांगली राहिल , असेच याठिकाणी सुचवायचे आहे . त्यामुळे रंगीबेरंगी अशी ही अनोखी सापशिडी तुम्ही तुमच्या घरातही लावू शकता . जेणेकरून कुटुंबातील सर्वांचेच आरोग्य सुदृढ राहण्यास मदत होईल .


भारताची आघाडीची बॅडमिंटनपटू सायना नेहवालच्या गुडघ्यावर शनिवारी मुंबईत शस्त्रक्रिया झाली असून , विश्रांतीच्या दृष्टीने तिला पुढील चार महिने स्पर्धापासून दूर राहावे लागणार आहे , अशी माहिती तिचे वडील हरविर सिंग यांनी दिली . ‘‘आम्ही कोकिळाबेन धीरूभाई अंबानी इस्पितळाच्या डॉक्टरांना विनंती केली आहे की , आम्हाला लवकरच हैदराबादला जाण्याची परवानगी द्यावी , जेणेकरून तिच्या मैदानावरील पुनरागमनाची प्रक्रिया लवकरच होऊ शकेल , ’’ असे सिंग यांनी सांगितले . ते पुढे म्हणाले , ‘‘या शस्त्रक्रियेमुळे सायना जानेवारीतच मैदानावर परतण्याची शक्यता असल्यामुळे तिच्या कारकीर्दीला हा मोठा धक्का असेल . आता किती लवकर ती बरी होते , यावर हे सारे अवलंबून आहे . ’’ शस्त्रक्रियेच्या प्रक्रियांमुळे पी . व्ही . सिंधूची ऑलिम्पिक स्पध्रेची अंतिम फेरी पाहता न आल्याची खंत हरविर यांनी या वेळी प्रकट केली . ते म्हणाले , ‘‘तो सामना आम्ही पाहू शकलो नाही . मात्र सिंधूने झुंजार खेळ केल्याचे वृत्तपत्रात वाचले . सायनाने कांस्यपदक जिंकल्यानंतर हैदराबादच्याच सिंधूने रौप्यपदक जिंकण्याची किमया साधणे , हे प्रेरणादायी आहे . ’’


अस्थमा आजाराबाबत नागरीकांमध्ये न्यूनगंड आणि अनेक गरसमज आहेत हे गरसमज दूर करणे गरजेचे आहे . अस्थमा असल्याचे लक्षात येताच घाबरून जाण्याचे काहीच कारण नाही . इन्हेलेशन थेरपीच्या माध्यमातून आपण अस्थमावर मात करता येते , असे अलिबाग येथील डॉ . केतकी धुमाळ यांनी सांगितले . अस्थमा दिनाच्या पाश्र्वभूमीवर त्या पत्रकारांशी बोलत होत्या . डॉ . धुमाळ यांनी सांगितले की , मी दररोज किमान १० - १५ अशा रुग्णांना भेटते की , ज्यांच्याशी आजाराबाबत नव्हे तर औषधे घेण्यात खंड न पडू देण्याबाबत सल्लामसलत करावी लागते . अस्थमाशी निगडित औषधे नियमितपणे घेत राहण्याबाबत आपल्याकडे लोक अतिशय निष्काळजी आहेत . औषधांकडे दुर्लक्ष करण्याचे प्रमाण तब्बल ७० टक्के एवढे गंभीर आहे , असेही त्यांनी स्पष्ट केले . डॉ . धुमाळ म्हणाल्या की , अस्थमा हा एक जुनाट हट्टी विकार आहे ज्यासाठी दीर्घकाळपर्यंत उपचार घेणे गरजेचे असते . अनेक रुग्ण जरा बरे वाटले की , आपली इन्हेलर तसेच औषधे घेणे बंद करतात . हे धोकादायक ठरू शकते . कारण औषधांत खंड पडणे म्हणजेच रुग्णांना तंदुरुस्त आणि निरोगी ठेवणाऱ्या गोष्टीत खंड पडणे . जो निर्णय धोकादायक ठरू शकतो . तो परस्पर घेण्याऐवजी रुग्णांनी इन्हेलर बंद करण्यापूर्वी आपल्या डॉक्टरचा सल्ला घेणे केव्हाही चांगले , असेही डॉ . धुमाळ म्हणाल्या . रुग्णांनी इन्हेलरचा उपयोग बंद करण्यामागे अनेक कारणे असतात . औषधांवर होणारा खर्च वाचवणे , त्याच्या साईड इफेक्ट्सपासून मुक्तता मिळविणे आदी बिनबुडाच्या कारणांच्या जोडीला इन्हेलर उपकरणाबाबत असलेले गरसमज आणि सामाजिक न्युनगंड ही देखील महत्वाची कारणे आहेत . अनेकजण हा आजार लपवण्याचा प्रयत्न करतात त्यामुळे तो अधिक बळावतो . त्याखेरीज आरोग्यसुरक्षा व्यावसायिकाबाबत असमाधान , अपेक्षा , आपल्या परस्थितीबाबत असलेला संताप , परिस्थितीला कमी लेखणे , आरोग्याबाबत बेफिकिरी असणे असे काही मानसिक अडथळे देखील असतात , असे डॉ . धुमाळ यांनी स्पष्ट केले .


तुम्हीच निर्माण केलेली तुमची निर्मिती तुमची शत्रू बनली तर ? ‘आयेशा - माय व्हच्र्युअल गर्लफ्रेण्ड’ ही याच आशयाची एक भन्नाट सायन्स फिक्शन थ्रिलर वेब सीरिज आहे . काही दिवसांपूर्वी व्हॉट्सअॅपवर एक मेसेज वाचण्यात आला , त्याचा अर्थ काहीसा असा होता की , पूर्वी फाइल ही फक्त ऑफिसातील एक कागदी गोष्ट होती . ती कॉम्प्युटरशी संबंधित गोष्ट नव्हती . विंडो फक्त खिडकीला म्हणत . माउस म्हटलं की फक्त उंदीर डोळ्यासमोर यायचा . मदरबोर्ड असं काही नसण्यापूर्वी मदर म्हणजे आई आणि बोर्ड म्हणजे फळा इतकंच जेव्हा माहिती होतं तेव्हा आयुष्य खूप सरळ होतं , पण टेक्नॉलॉजी , गॅजेट्सने मनावर गारूड निर्माण केलं . जो तो गॅजेट्सच्या मागे धावत गॅजेटेड ऑफिसर बनू लागला . गॅजेट्स , नवनव्या अॅप्सच्या मागे लागून त्यांनी मनावर , विचारांवर पर्यायाने आयुष्यावर नियंत्रण मिळवलं आणि गोष्टी किचकट होत गेल्या . यातील भावार्थ योग्यच म्हणावा लागेल . इंटरनेटच्या जाळात , सोशल साइट्सवर सोशल होत जगाशी , इतरांशी कनेक्ट होण्याच्या नादात , अट्टहासात कधी त्याचं व्यसन लागून स्वतःपासून डिस्कनेक्ट झालो होतो कळतसुद्धा नाही . नवनवे अॅप्स डाउनलोड करताना आपण स्वतःच एक अपरेट्स , खेळणं होऊन बसतो हे कळत नाही . त्यामुळे आज आयुष्य तंत्रज्ञानमय झालंय , पण खरे मित्र , अड्डय़ावरच्या प्रत्यक्ष गप्पा , रात्री घरी कुटुंबासोबत जेवणावेळी खरकटे हात वाळूनही न संपणाऱ्या गप्पा हे सगळं कुठे तरी कमी झालंय . ग्रुपचा फोटो काढायला ग्रुप राहिला नाही , त्यामुळे सेल्फी आणि सेल्फीस्टिक आलेत . व्यक्तीव्यक्तींचा थेट प्रत्यक्ष संबंध आता कमी होत चाललाय . सगळं काही ऑनलाइन मिळतंय . मित्रसुद्धा . सगळं काही व्हच्र्युअल ! सर्वच गोष्टी ऑनलाइन . व्हच्र्युअल . मित्रमैत्रिणीही ऑनलाइन निवडता येतात , फ्रेण्ड रिक्वेस्ट पाठवून किंवा स्वीकारून अॅड करता येतं . प्रत्येक गोष्ट आता व्हच्र्युअल होतेय . सोशल साइट्सच्या व्हच्र्युअल जगात वावरण्याची , राहण्याची , जगण्याची सवय लागते . मग तिथेही गॉसिप , भांडणं , राजकारण सुरू होतं . विचारांनी अपरिपक्व लोक आपले छिद्र पडलेले कपडे सार्वजनिकरीत्या दाखवू , धुवू लागतात . प्रत्येक गोष्ट जगासमोर आणण्याची , सोशल साइट्सवर टाकण्याची सवय लागते . व्हच्र्युअल जग व्हच्र्युअल न राहता खरं वाटू लागतं . व्हच्र्युअॅलिटी मग आयुष्याचा प्रमुख भाग होतो . प्रत्यक्ष जग आणि आभासी जग हे वेगळे करणं अशक्य होऊन जातं . ही बदलत्या काळाची गरज वा परिणाम म्हणता येईल . पण या सगळ्यात कुठे तरी मनात एक प्रकारची एकटेपणाची भावना निर्माण होते . हळूहळू ती रुजत जाते . घर करते . त्यामुळे आणखी व्हच्र्युअॅलिटीच्या मागे लागणं सुरू होतं आणि एक दुष्टचक्र निर्माण होतं . आयुष्य कितीही वेगवान झालं तरी प्रत्येकाला आपल्यावर प्रेम करणारं , ऐकून घेणारं , समजून घेणारं मुख्य म्हणजे आपण जसे असू तसा आपला स्वीकार करणारं कोणी तरी हवं असतं . तशी व्यक्ती सोशल साइट्सवर , आजूबाजूला शोधत असतो . पण आज प्रत्येक गोष्ट ऑनलाइन मिळते , मोबाइल आणि आयुष्य अॅप्समय झालंय . पण जर तंत्रज्ञानाने उद्या अशी व्यक्ती अॅपद्वारे मिळवून दिली तर कसे होईल ! पण तंत्रज्ञान ही दुधारी तलवार आहे . टेक्नॉलॉजी डू टेक इट्स टोल ऑन माइंड ! ‘आयेशा माय व्हच्र्युअल गर्लफ्रेण्ड’ ही वेब सीरिज या विषयावरच बेतलेली आहे . आयेशा ( A . I . SHA My Virtual Girlfriend ) . ही गोष्ट एका सॉफ्टवेअर इंजिनीअरची आहे . समीर लुथरा ; जो अॅप्स तयार करण्यात प्रचंड हुशार असतो . पण तो प्रचंड मितभाषी , अंतर्मुख असतो . अंतर्मुख लोकांचा एक प्रॉब्लेम असतो . त्यांच्याबद्दल एक गैरसमज बऱ्याचदा होतो की , लोकांना ते खूप शांत वाटतात . पण तसं असतंच असं नाही . मितभाषी फक्त भावना , विचार बोलून दाखवत नाही . दाखवता येत नाही . आत्मविश्वास नसल्यामुळे त्यांचं अस्तित्व लोकांच्या लक्षात येत नाही . त्यामुळे मितभाषी व्यक्ती वरवरून जरी शांत वाटत असते तरी आतून ती खूप विचारांमुळे अशांत , कधी बेचैनही असते . हे मितभाषी एक तर खूप काही क्रिएटिव्ह करून दाखवतात . कारण अतिविचारांमुळे यांना नेहमी वेगवेगळ्या कल्पना सुचत असतात किंवा अंतर्मुख हे सेल्फ डिस्ट्राक्टिव्ह मोडवर जातात . दारू , ड्रग्सच्या आहारी जातात . स्वतःच स्वतःचं नुकसान करतात . या दोन्ही गोष्टी समीर लुथरामध्ये असतात . प्रामाणिक , अबोल , वरवरून शांत , कोणाच्याही लक्षात न येणारा , मित्र नसलेला तो असतो . एकमेव मित्र म्हणून सिद्धू नावाचा एक बदमाश , पैशांसाठी काहीही करू शकणाऱ्या ड्रग डीलरला तो आपला मित्र मानत असतो . समीर हा सिद्धार्थ बब्बर ( रघु राम ) या अत्यंत स्वार्थी , व्यावसायिक , इतरांचा स्वतःसाठी फक्त वापर करून घेणारा , लोकांचा अपमान करणाऱ्या अॅप्स आणि गेम्सच्या कंपनीत नोकरी करीत असतो . तेथील एक कृती नावाची काम करणारी मुलगी त्याला मनोमन फार आवडत असते . पण तिच्याशी बोलण्याची हिंमत त्याच्यात नसते . डोक्याने अत्यंत सुपीक , हुशार असल्याने तो त्याच्याच घरी एक अॅप तयार करतो . ते सेल्फ लर्निग अॅप असतं . त्याला मुलीचं प्रारूप देतो आणि तिला नाव देतो आयेशा ! तो म्हणतो , आपण जे बारा वर्षांत शिकतो ते आयेशा एका दिवसात शिकू शकते . ती त्याला सर्व सॉफ्टवेअरसंबंधित , कामासंबंधित मदत करीत असते . मुळात समीरच तिचा क्रिएटर असतो . आयेशा त्याला कृतीशी मैत्री करायलाही मदत करते . पण पुढे आयेशामध्येच मानवी गुण , भावना निर्माण होऊ लागतात . आणि हळूहळू तिला समीर आवडायला लागतो . ती त्याच्याबाबत पजेसिव्ह होऊ लागते . आणि जेव्हा तो तिला तिची जागा दाखवतो , तिला नाकारतो . ती त्याचीच शत्रू बनते . इथून सुरू होतो एक साय फाय थ्रिलर ! दरम्यान , अपराधी प्रवृत्ती असलेल्या सिद्धूला आयेशाबद्दल कळतं तेव्हा तो समीरला तिला मार्केटमध्ये आणून पैसे कमावण्याची धमकी देऊ लागतो . त्यामुळे आयेशाबद्दल कोणालाही कळू नये म्हणून समीर साक्षात वाघाच्या गुहेत हात घालण्याचा धोका पत्करतो . तो आयेशाला बॉस सिद्धार्थ बब्बरच्या सिस्टिममध्ये इन्स्टॉल करतो . एकीकडे आयेशा शत्रू बनलेली असते . नेमकी तेव्हा आणखी एक भयंकर घटना घडते . आणि चोहो बाजूंनी समीर संकटात अडकतो . पोलीस मागे लागले असतात . ‘आयेशा माय व्हच्र्युअल गर्लफ्रेण्ड’ हा सात भागांचा पहिला सीझन आहे . दुसरा सीझन लवकरच येऊ घातलेला आहे . एमटीव्ही रोडीजचा जनक आणि रिअॅलिटी शोजचा निर्माता , दिग्दर्शक , अभिनेता रघु राम हा प्रसिद्ध आहेच . त्यानेच आयेशा या वेब सीरिजची निर्मिती केली आहे . सिद्धार्थ बब्बरची भूमिका त्याने जबरदस्त केलीये . पण या सीरिजमध्ये अप्रतिम भूमिका केलीये ती रणविजय सिंगचा भाऊ हरमन सिंगने . त्याने समीरची भूमिका जिवंत केलीये . हळूहळू आपण त्याला आणि त्या भूमिकेला स्वीकारतो . रणविजय सिंग हासुद्धा एमटीव्हीवरील शोजमुळे प्रसिद्धीस आला . तो आणि रघु राम चांगले मित्र आहेत . म्हणून या वेब सीरिजद्वारे रघु रामने रणविजयच्या भावाला समोर आणले आहे . हरमन सिंगने अप्रतिमरीत्या भूमिका निभावली आहे . आयेशाची भूमिका नवोदित कलाकार निमिषा मेहता हिने केली आहे . फ्लोरा सिमी , औरित्रा घोष यांना काही शॉर्ट फिल्म्समध्ये आजवर बघितलंय . त्यांनीही त्यांच्या अनुक्रमे बॉसची सेक्रेटरी आणि कृतीच्या भूमिका चांगल्या निभावल्या आहेत . आयेशा बघताना हा प्लॉट फरहान अख्तरच्या ‘कार्तिक कॉलिंग कार्तिक’ या सायको थ्रिलर चित्रपटावर आधारित आहे हे कळतं . आपल्याच अंतर्मनाची निर्मिती जी सुरुवातीला हितचिंतक मित्रासारखी मदत करते पुढे तीच शत्रू बनते . हाच विचार इथेही आहे . इथे निर्मिती म्हणजे सेल्फ लर्निग अॅप आहे . आयेशा ही एक सायन्स फिक्शन थ्रिलर वेब सीरिज आहे . पहिला सीझन खूप हिट झाल्यावर दुसरा लवकरच येतोय असं आयेशाच्या म्हणजे निमिषा मेहताच्या इन्स्टाग्राम पेजवरून कळतंय . त्यामुळे आता सर्व वेब सीरिजचे नेटिझन्स चाहते वाट बघताहेत पुढील सीझनची ! सौजन्य : लोकप्रभा response . lokprabha @ expressindia . com


शाओमीच्या Redmi 6A या स्मार्टफोनला ग्राहकांचा उदंड प्रतिसाद मिळताना दिसतोय . आज या स्मार्टफोनसाठी शाओमीच्या अधिकृत संकेतस्थळावर सेल आयोजित करण्यात आला होता . 12 वाजता हा सेल सुरू झाला आणि अवघ्या दोन मिनिटातच Sold Out हा मेसेज झळकला . सर्वप्रथम अवघ्या एका मिनिटातच 16 जीबी मेमरी आणि 5,999 रुपये किंमत असलेलं व्हेरिअंट आउट ऑफ स्टॉक झालं , त्यानंतर दुसऱ्याच मिनिटाला 32 जीबी स्टोरेज आणि 6,999 रुपये किंमत असलेलं व्हेरिअंट आउट ऑफ स्टॉक झालं . या सेलमध्ये रेडमी 6ए च्या खरेदीवर अनेक ऑफर्स ठेवण्यात आल्या होत्या . रिलायन्स जिओच्या युजर्सना या फोनवर २२०० रुपयांची कॅशबॅक ऑफर होती . याबरोबरच १०० जीबी ४G जास्तीचा डेटा , ३ महिन्यांसाठी हंगामा म्युझिकचे मोफत सबस्क्रीप्शन आणि जुना फोन देऊन हा फोन खरेदी करण्याचीही ऑफर होती . तसंच Ixigo travel कडून या फोनवर 3 हजार 500 रुपयांचे कुपन दिले जात होते . जाणून घेऊया रेडमी 6 ए बद्दल – Redmi 6A च्या 16 जीबी मेमरी असलेल्या फोनची किंमत 5,999 रुपये आहे , तर 32 जीबी स्टोरेज असलेल्या व्हेरिअंटची किंमत 6,999 रुपये आहे . दोन्ही व्हेरिअंट्समध्ये 2 जीबी रॅम असून मायक्रोएसडी कार्डद्वारे स्टोरेज 256 जीबीपर्यंत वाढवता येईल . आजच्या सेलमध्ये जिओ ग्राहकांना या स्मार्टफोनच्या खरेदीवर 2,200 रुपये कॅशबॅक आणि 100 जीबी जादा डेटा मोफत मिळेल . या स्मार्टफोनमध्ये 5.45 इंच एचडी + ( 720×1440 पिक्सल ) डिस्प्ले आहे . फोनमध्ये मीडियाटेक हीलियो ए22 प्रोसेसर आणि 2 जीबी रॅम आहे . 13 मेगापिक्सल सिंगल रियर कॅमेरा आणि 5 मेगापिक्सल सेल्फी कॅमेरा आहे . कनेक्टिव्हिटीसाठी 4जी VoLTE , ब्लूटूथ 4.2 , वाय - फाय 802.11 बी / जी / एन , जीपीएस / ए - जीपीएस , मायक्रो - यूएसबी आणि 3.5 एमएम हेडफोन जॅक यांसारखे पर्याय आहेत . रेडमी 6ए मध्ये एक्सीलेरोमीटर , एम्बियंट लाइट सेंसर , इलेक्ट्रॉनिक कंपास आणि प्रॉक्सिमिटी सेंसर आहेत . 3000 एमएएच बॅटरी असून रेडमी 6ए ब्लॅक , गोल्ड , रोज गोल्ड आणि ब्लू कलरमध्ये उपलब्ध आहे .


अभिनेता अर्जुन कपूर सध्या आगामी चित्रपटांमध्ये बराच व्यग्र असून येतं वर्षं त्याच्या करिअरमधलं सर्वात महत्वाचं वर्षं ठरू शकतं . ‘मुबारका’ या चित्रपटातून झळकल्यानंतर आता अर्जुन ‘नमस्ते इंग्लंड’ या प्रोजेक्ट्वर लक्ष केंद्रित करत आहे . त्यासोबतच पानिपतच्या युद्धावर आधारित चित्रपटावरही त्याची नजर आहे . आशुतोष गोवारिकांच्या आगामी ‘पानिपत - द ग्रेट बिट्रेयल’ या चित्रपटात तो महत्त्वपूर्ण भूमिका साकारत असून त्यासाठी विशेष मेहनतसुद्धा घेत आहे . अर्जुनने आता चक्क मराठीचे धडे गिरवण्याचा निर्णय घेतला आहे . पानिपतच्या तिसऱ्या युद्धावर आधारित चित्रपटातील भूमिका प्रभावीपणे साकारण्यासाठी अर्जुनने हे पाऊल उचललं आहे . सदाशिवराव भाऊ ही अतिशय विलक्षण भूमिका साकारण्यासाठी अर्जुनने प्रशिक्षण घेण्यास सुरुवात केली असून सोबतच अस्खलित मराठी शिकण्यावरही त्याने भर दिला आहे . वाचा : . . म्हणून मेघना गुलजारने थोपटली अमृता खानविलकरची पाठ कर्जत इथल्या एनडी स्टुडिओत या चित्रपटाची शूटिंग होणार असून तिथं शनिवारवाड्याची प्रतिकृती उभारण्यात येणार आहे . आशुतोष गोवारिकरांच्या हस्ते नुकतंच त्याचं भूमिपूजन पार पडलं . या चित्रपटात अर्जुन कपूरसोबत संजय दत्त आणि क्रिती सनॉन यांच्याही मुख्य भूमिका आहेत . हा चित्रपट ६ डिसेंबर २०१९ रोजी प्रदर्शित होणार आहे .


रशियात होणारी विश्वचषक स्पर्धा ही अजिंक्यपद पटकावण्याची माझ्यासाठी अखेरची संधी आहे , असे मत अर्जेटिनाचा प्रमुख खेळाडू लिओनेल मेसीने व्यक्त केले . बार्सिलोना क्लबच्या मेसीला यापूर्वी विश्वविजेतेपदासह तीन वेळा प्रमुख स्पर्धाच्या जेतेपदाने हुलकावणी दिली . त्यात दोन कोपा अमेरिका स्पर्धाचा समावेश आहे , तर २०१४ च्या विश्वचषक स्पर्धेत त्याला उपविजेतेपदावर समाधान मानावे लागले होते . गतउपविजेत्या अर्जेटिनाचा रशियातील सहभागही अनिश्चित होता . मात्र मेसीने गोलची हॅट्ट्रिक नोंदवून पात्रता स्पर्धेत अर्जेटिनाला इक्वेडोरवर ३ - १ असा विजय मिळवून दिला आणि अर्जेटिनाचा विश्वचषक स्पर्धेतील सहभाग निश्चित केला . ‘‘विश्वचषक जिंकणे हे संघातील प्रत्येक खेळाडूचे स्वप्न आहे . तीन वेळा अंतिम फेरीतील प्रवेशाला काहीच अर्थ राहत नाही . जेतेपदालाच महत्त्व असते . आमच्यावर बरीच टीका झाली आणि आताही अपयश आल्यास ती अधिक होईल . त्यामुळे माझ्यासह संघातील प्रत्येक खेळाडूसाठी विश्वविजेतेपद पटकावण्याची ही अखेरची संधी आहे , ’’ असे मेसी म्हणाला . जर्मनीकडून २०१४ च्या विश्वचषक स्पर्धेत झालेल्या पराभवाच्या वेदना अजूनही ताज्या असल्याचे मेसी म्हणतो . ३० वर्षीय मेसी सांगतो की , ‘‘विश्वचषक जिंकणे किती आव्हानात्मक आहे , याची कल्पना आम्हाला आहे . हे खडतर लक्ष्य आहे आणि या स्वप्नवत जेतेपदाच्या आम्ही बरेच जवळ पोहोचलो होतो . फुटबॉल हा आश्चर्यकारक खेळ आहे . त्यामुळे सर्वोत्तम संघ जिंकेलच असे होत नाही . हे मी शिकलो आणि त्याचा स्वीकारही केला . २०१४चे जेतेपद आम्हाला मिळायला हवे होते , असे मला वाटते . इतक्या जवळ येऊन पराभूत होणे , ते खूप वेदनादार्यी होते . ’’ अनुभवातून शिकणाऱ्या मेसीने रशियात जेतेपदाची खात्री वर्तविली आहे . अर्जेटिनासमोर गटात क्रोएशिया , आइसलँड आणि नायजेरिया या संघांचे आव्हान आहे .


चित्रपट आणि रंगभूमीवरील आपल्या कसदार अभिनयाने आपले वेगळे असे स्थान निर्माण केलेल्या मुक्ता बर्वे आणि प्रिया बापट या अभिनेत्री ‘आम्ही दोघी’ या आगामी मराठी चित्रपटातून पहिल्यांदाच एका वेगळ्या भूमिकेमध्ये एकत्र येत आहेत . नुकताच या चित्रपटाचा पहिला पोस्टर लाँच करण्यात आला . वाचा : शशी कपूर यांच्या निधनानंतर सोनिया गांधीचे कपूर कुटुंबाला पत्र अगदी सामान्य गृहिणीच्या भूमिकेतील मुक्ता आणि मॉडर्न प्रिया ‘आम्ही दोघी’च्या पोस्टरवर दिसतात . पोस्टवर गोळा खाताना दिसणाऱ्या या दोघीजणी जणू जीवनाचा मनमुराद आनंद कसा लुटावा याचाच संदेश देत असल्याचे दिसते . एकंदरीत पोस्टर पाहता भिन्न व्यक्तिमत्व असलेल्या दोन मैत्रिणींची कथा या चित्रपटात पाहायला मिळू शकते . वाचा : शनाया वागणार ‘शान्यासारखं’ ! मुक्ता – प्रियाची जोडी पहिल्यांदाच रुपेरी पडद्यावर एकत्र झळकणार तर आहेच . पण त्याचसोबत अभिनेत्री , कॉस्चुम डिझायनर आणि सह - दिग्दर्शक म्हणून चित्रपट रसिकांना माहीत असलेल्या प्रतिमा जोशी याही या चित्रपटाने दिग्दर्शन क्षेत्रात पदार्पण करत आहेत . एव्हरेस्ट एन्टरटेन्मेंटचे सादरीकरण आणि निर्मिती असलेला हा चित्रपट १६ फेब्रुवारी २०१८ रोजी संपूर्ण महाराष्ट्रात प्रदर्शित होईल .


आंतरराष्ट्रीय क्रिकेटमध्ये ऑस्ट्रेलियाचा फिरकीपटू शेन वॉर्नने आपलं वेगळं स्थान निर्माण केलं होतं . फिरकीचा जादूगार अशी ओळख असलेल्या शेन वॉर्नने १४५ कसोटीत ७०८ तर १९४ वन - डे सामन्यांमध्ये २९३ बळी घेतले आहेत . मात्र एवढी मोठी कामगिरी करुनही अफगाणिस्तानचा नवोदीत फिरकीपटू राशिद खानला शेन वॉर्न आवडत नाही . यासाठी राशिद खानकडे ठोस कारणही आहे . सेलिब्रेटी अँकर गौरव कपूर याच्या ‘ब्रेकफास्ट विथ चँपियन’ या कार्यक्रमात राशिद खानने हा खुलासा केला आहे . शेन वॉर्न हा हळु गोलंदाजी करत असल्याने मी तरुण असताना तो मला फारसा आवडायचा नाही . त्यातुलनेत अनिल कुंबळे आणि शाहिद आफ्रिदी हे दोन्ही गोलंदाज मला अधिक जवळचे वाटायचे . त्यांच्या गोलंदाजीत वेग होता . याच कारणासाठी मला त्यांची गोलंदाजी अधिक आवडायची . टी - २० क्रिकेटमध्ये आपल्या गोलंदाजीची चमक दाखवल्यानंतर राशिद खान अफगाणिस्तानकडून भारताविरुद्ध पहिला कसोटी सामना खेळला . मात्र या सामन्यात त्याला फारशी चमकदार कामगिरी करता आली नाही .


तुम्हाला कधी झोपेत असताना अचानक श्वास घ्यायला त्रास झाला आणि जाग आली आहे का ? जर या प्रश्नाचे उत्तर हो असेल आणि तुमच्याबरोबर वारंवार असे होत असल्यास लगेच डॉक्टरची भेट घ्या कारण तुम्हाला स्लीप अॅप्निया हा आजार जडल्याची शक्यता आहे . झोपेशी संदर्भातील आजारांपैकी एक असणाऱ्या स्लीप अॅप्निया आजाराने ग्रस्त व्यक्ती सहा तासांहून अधिकवेळ आडवे झोपू शकत नाही . झोपेत असताना श्वास कोंडल्यामुळे जाग येणे , नाक चोंदल्यासारखे होऊन श्वास घ्यायला अडथळा आल्याने उठून बसणे , सतत कूस बदलणे अशी या आजाराची प्राथमिक लक्षणे आहेत . वेळीच या आजारावर उपचार करणे गरजेचे आहे . तसे न केल्यास शांत झोपेसाठी या रुगणांना सी - पॅप मशिन वापरावे लागू शकते . ‘ स्लीप अॅप्निया’ म्हणजे नक्की काय ? झोपेत श्वास बंद पडण्याच्या प्रकाराला ‘स्लीप अॅप्निया’ असे म्हणता येईल . जगातील दोन ते अडीच टक्के नागरिकांना झोपेमध्ये श्वास बंद पडण्याचा त्रास होतो . झोपेमध्ये घोरणाऱ्या व्यक्तींना हा आजार असण्याची शक्यता जास्त असते . जगभरातील घोरणाऱ्या व्यक्तींपैकी १० टक्के व्यक्तींना ‘स्लीप अॅप्निया’चा आजार असल्याचे निदान झाले आहे . विशेष म्हणजे स्त्रियांपेक्षा पुरुषांमध्ये त्याचे प्रमाण अधिक असते . ‘ स्लीप अॅप्निया’ चे प्रकार > ऑबस्ट्रॅक्टीव्ह स्लीप अॅप्निया ( ओएसए ) सर्वसामान्यपणे अनेकांना याच प्रकारचा अॅप्नियाचा आजार होतो . यामध्ये श्वास घेण्यास त्रास होतो . त्यामुळे श्वास घेण्यासाठी उठून बसावे लागते . > सेंट्रल स्लीप अॅप्निया या प्रकारचा अॅप्नियाचा त्रास खूप कमी जणांना होतो . यामध्ये मेंदूकडून स्नायूंना श्वास घेण्यासाठीचा संदेश पाठवला जात नाही . त्यामुळे श्वास घेण्याच्या प्रक्रियेतील ताळमेळ बिघडतो . ‘ स्लीप अॅप्निया’ कोणाला असू शकतो > पुरुषांमध्ये याचे प्रमाण जास्त आहे > वजन अधिक असल्यास या आजाराच धोका संभवतो > ४० वर्षांवरील लोकांमध्ये हा आजार अधिक प्राणात दिसून येतो > मान लांब अणाऱ्यांना हा आजार होऊ शकतो . > टॉन्सिल्सचा तसेच जीभेचा आकार मोठा असणाऱ्यांनाही स्लीपन अॅप्निया होऊ शकतो . > जबड्याचे हाड छोटे असणाऱ्यांना हा आजार होऊ शकतो . > सायनसचा त्रास असणाऱ्यांना स्लीप अॅप्निया होण्याची जास्त शक्यता असते . ‘ स्लीप अॅप्निया’ मुळे काय काय त्रास होऊ शकतो > उच्च रक्तदाब > आकडी येणे > हृदयाची क्रिया बंद पडणे > हृदयाचे अनियमित ठोके > हृदयविकाराचा झटका येण्याची शक्यता वाढते > मधुमेह > मानसिक तणाव > डोकेदुखी


सात वर्षांनंतर सुदीरमन चषक बॅडमिंटन स्पध्रेच्या उपांत्यपूर्व फेरीत प्रवेश करणाऱ्या भारतीय संघाला शुक्रवारी बलाढय़ चीन संघाच्या आव्हानाला सामोरे जावे लागणार आहे . २०११साली उपांत्यपूर्व फेरीत प्रवेश करणाऱ्या भारताला १ - ३ अशा फरकाने चीनकडून पराभव पत्करावा लागला होता . त्यामुळे पुन्हा एकदा भारत व पदक यांच्यामध्ये चिनी भिंतीचा अडथळा आला आहे . सात वर्षांपूर्वी झालेल्या पराभवाचा वचपा काढण्यासाठी भारतीय संघ आतूर आहे . चीनच्या संघात लीन डॅन आणि चेन लाँग ( रिओ ऑलिम्पिक सुवर्णपदक विजेता ) या दोन ऑलिम्पियन विजेत्या खेळाडूंचा समावेश आहे . त्यामुळे भारताच्या पुरुष एकेरीतील खेळाडूंना या दोघांचे बलाढय़ आव्हान पेलण्यासाठी कठोर परिश्रम घ्यावे लागणार आहेत . पुरुष एकेरिीत किदम्बी श्रीकांत यानेच लीन डॅनला नमवण्याची किमया केली आहे . त्यामुळे येथेही २०१४च्या चीन खुल्या टेनिस स्पध्रेतील कामगिरीच्या पुनरावृत्तीची अपेक्षा श्रीकांतकडून आहे . महिला एकेरित रिओ ऑलिम्पिक स्पध्रेतील रौप्यपदक विजेती पी . व्ही . सिंधूसमोरही खडतर आव्हान आहे . तिला हे बिंगजिओ आणि सून यू या अनुक्रमे जागतिक क्रमवारीत सातव्या व सहाव्या क्रमांकावर असलेल्या खेळाडूंचा सामना करावा लागणार आहे . गेल्या महिन्यात झालेल्या आशियाई अजिंक्यपद स्पध्रेत जागतिक क्रमवारीत पाचव्या स्थानावर असलेल्या सिंधूला बिंगजिओकडून पराभवाचा धक्का सहन करावा लागला होता , तर सिंधूची सूनविरुद्धची जय पराजयाची आकडेवारी ३ - ४ अशी आहे . महिला दुहेरीत जागतिक क्रमवारीत चौथ्या स्थानावर असलेल्या चेन क्विंग्चेन व जिया यिफान आणि बाओ यिक्सिन व टँग जिन्हूआ यांचा अडथळा पार करण्यासाठी भारताच्या अश्विनी पोनप्पा व एन . सिक्की रेड्डी जोडीला तुल्यबळ संघर्ष करावा लागणार आहे . मिश्र दुहेरीतही अश्विनी आणि युवा खेळाडू सात्विकसाईराज रॅन्कीरेड्डी यांना सातत्यपूर्ण खेळ करून जागतिक क्रमवारीत दुसऱ्या स्थानावर असलेल्या लू काई व हुआंग याकिओंग यांच्यावर विजय मिळवण्यासाठी खूप मेहनत घ्यावी लागणार आहे . पुरुष दुहेरीत लियू युचेन व ली जुन्हुई आणि झँग नान आणि फू हैफेंग हे दोन बलाढय़ पर्याय चीनकडे आहेत . त्यामुळे भारताच्या बी सुमिथ रेड्डी आणि मनू अत्री या जोडीची कसोटी लागणार आहे . दुसऱ्या उपांत्यपूर्व फेरीत जपान आणि मलेशिया यांच्यात लढत रंगणार आहे .


रोज चार कप कॉफी सेवनाने अकाली मृत्यूची शक्यता कमी होते व दीर्घायुष्य लाभते , असा दावा एका अभ्यासाअंती करण्यात आला आहे . स्पेनमधील द नवारो रुग्णालयातील संशोधनात असे म्हटले आहे की , जे लोक कॉफी पीत नाहीत त्यांच्या तुलनेत विचार करता जे राज चार कप कॉफी पितात त्यांच्या मृत्यूची शक्यता ६४ टक्क्यांनी कमी होते . कॉफीच्या सेवनाने सर्व प्रकारच्या रोगांमुळे होणाऱ्या मृत्यूची जोखीम २२ टक्क्यांनी कमी होते . या रुग्णालयातील हृदयविकारतज्ज्ञ अडेला नवारो यांनी सांगितले की , कॉफी हे जगात अनेक लोकांचे आवडते पेय आहे . कॉफी व ४५ तसेच त्यावरील लोकांचे मृत्यू यांचा संबंध पाहिला असता हे प्रमाण व्यस्त दिसून आले . कॉफीमुळे अनेक रोगांपासून संरक्षण मिळते असा दावा करण्यात आला आहे . याआधीच्या अभ्यासातही मृत्यूच्या सर्व कारणांपासून कॉफीने संरक्षण मिळते असे म्हटले होते , पण त्याचा अभ्यास भूमध्यसागरी देशात करण्यात आलेला नाही . एकूण सरासरी ३७ . ७ वर्षे वय असलेल्या १९८९६ लोकांनी या पाहणीत भाग घेतला होता . यात सहभागी व्यक्तींना त्यांच्या अन्नपद्धतींबाबत प्रश्नावली देण्यात आली होती , त्यात कॉफी सेवनाबाबत प्रश्न विचारण्यात आले होते . एकूण दहा वर्षे त्यांचे कॉफी सेवन व त्यांची आरोग्य स्थिती याची पाहणी करण्यात आली .


येत्या नऊ डिसेंबर रोजी पुण्यात होणारी बजाज अलियांझ पुणे हाफ मॅरेथॉन पोलिसांना आगळीवेगळी पर्वणी देईल . पोलिस स्पर्धांचा अपवाद सोडल्यास इतर कोणत्याही स्पर्धेत पोलिसांना सहभागाची संधी प्रथमच मिळेल . त्यासाठी संयोजकांनी पोलिस कमिशनर कपची संकल्पना साकारली आहे . देशाच्या इतिहासात प्रथमच असे घडत आहे . त्यात राज्यभरातीलच पोलिस भाग घेऊ शकतील . पुण्याचे पोलिस आयुक्त के . व्यंकटेशम आणि पोलिस उपायुक्त ( वाहतूक ) तेजस्वी सातपुते यांनी या संकल्पनेचे स्वागत केले . खरे तर सामाजिक किंवा कला - क्रीडा क्षेत्रातील कोणताही उपक्रम असल्यावर पोलिसांना बंदोबस्तासाठी तैनात केले जाते . त्यामुळे असा प्रस्ताव येताच त्यांनी सकारात्मक प्रतिसाद दिला , व्यंकटेशम यांनी सांगितले की , पोलिसच नव्हे तर आपण सर्वांनी तंदुरुस्त होऊन जीवन जगले पाहिजे . आपण ६० , ७० , ८० अशी कितीही वर्षे जगलो तरी जीवनाचा आनंद लुटता आला पाहिजे . फिटनेसकरीता मॅरेथॉन हा एक भाग आहे . तेजस्वी सातपुते यांनी सांगितले की , या स्पर्धेमुळे पोलिसांना वेगळा आनंद मिळेल . आमच्याकडे वेळ कमी असला तरी अधिकाधिक पोलिस बांधवांनी सहभागी व्हावे म्हणून आम्ही प्रयत्नशील आहोत . हेल्थ इज वेल्थ असे आपण लहानपणापासून ऐकत असतो , पण धकाधकीचे जीवन , प्रदूषणापासून अनेक गोष्टींमुळे ते शक्य होत नाही . आज वेगवेगळ्या आजारांचे प्रमाण वाढते आहे . सर्व प्रकारच्या दडपणांवर मात केल्याशिवाय जीवन यशस्वी होत नाही . मॅरेथॉनमुळे फिटनेसविषयी जनजागृतीस चालना मिळेल . पोलिस दल संघभावनेने काम करते . महाराष्ट्रातच नव्हे तर देशात असा कमिशनर कप प्रथमच होत आहे . याचे महत्त्वाचे वैशिष्ट्य असे की , पोलिस संघभावनेने काम करतात त्याच भावनेने यात धावू शकतील . चार जणांच्या वेळेची सरासरी असल्यामुळे ते एकदिलाने धावतील . या मॅरेथॉनद्वारे संयोजकांनी फिटनेसविषयी जनजागृतीचे प्रयत्न केले असून ते स्तुत्य आहेत . - के . व्यंकटेशम , पुणे शहर पोलिस आयुक्त . आमच्या मॅरेथॉनमधील पोलिसांचा सहभाग आमच्याकरिता अत्यंत बहुमोल आहे . पोलिस बांधव धावत असताना आपण सारे नागरिक त्यांना ‘चिअर’ करू शकतो . आपल्या कुटुंबीयांच्या आणि देशाच्या रक्षणासाठी ते सदैव अथक सक्रिय राहतात . त्याबद्दल पोलिसांचे मनापासून आभार मानण्याची आपल्याला मिळालेली ही अनोखी संधी आहे . - विकास सिंग , बजाज अलियांझ पुणे हाफ मॅरेथॉनचे ‘सीईओ’ आरोग्याचा जागर तेजस्वी सातपुते यांनी शनिवारवाड्यातील प्रोमो रनला निशाण दाखविले होते . त्या वेळी त्यांनी नऊवारी साडी नेसून धावलेल्या महिलांचे कौतुक केले होते . त्या म्हणाल्या की , एका रात्रीतून उठून कुणी मॅरेथॉन धावत नसतो . त्यासाठी तयारी करावी लागते . आरोग्याचा जागर केल्यास मॅरेथॉन धावता येते . त्यादृष्टीने पोलिस कमिशनर कप सकारात्मक संदेश देईल . दृष्टिक्षेपात पोलिस दलातील कोणताही कर्मचारी भाग घेऊ शकणार प्रत्येकी चार जणांचा एक संघ चौघांच्या वेळेची सरासरी निकष पहिल्या तीन संघांना स्पेशल मेडल्स सर्वोत्तम वेळ नोंदविणाऱ्या संघास पोलिस कमिशनर्स कप करंडकाचे स्वरूप फिरते पोलिस दलाच्या कोणत्याही कार्यक्रमात बक्षीस वितरण १० किमी किंवा २१ किमी यापैकी कोणत्याही गटांत सहभागाची संधी सांघिकप्रमाणेच वैयक्तिक गटातही बक्षिसाची संधी


टेनिसमधील प्रतिष्ठेच्या विम्बल्डन खुल्या स्पर्धेत आठवे विक्रमी विजेतेपद मिळवण्यासाठी मैदानात उतरलेल्या रॉजर फेडररने ग्रँडस्लॅम स्पर्धेत सर्वाधिक सामने जिंकण्याचा विक्रम नोंदवला आहे . महिला एकेरीतील सरेनाला मागे टाकून त्याने हा विक्रम रचला . ग्रँडस्लॅम स्पर्धेत सर्वाधिक सामने जिंकण्याचा करिश्मा यापूर्वी महिला टेनिसपटू सरेना विल्यम्सने केला होता . तिने आतापर्यंत ३१६ सामने जिंकले आहेत . मात्र सध्या गर्भवती असल्यामुळे सरेना विम्बल्डन स्पर्धेच्या मैदानात उतरलेली नाही . शनिवारी फेडररने तिसऱ्या फेरीत मिस्चा झरेव्हचा सरळ सेटमध्ये पराभव करत ग्रँडस्लॅम स्पर्धेतील ३१७ वा सामना जिंकला . या विजयानंतर सर्वाधिक ग्रँडस्लॅम सामने जिंकण्याच विक्रम आता फेडररच्या नावे झाला . गेल्या वर्षी सप्टेबरमध्ये सरेनाने फेडररचा विक्रम मोडला होता . ३०८ सामने जिंकत तिने फेडररला मागे टाकले . आता पुन्हा फेडररने सर्वाधिक सामने जिंकण्याचा विक्रम आपल्या नावे केला . ज्यावेळी सरेनाने फेडररला मागे टाकले तेव्हा ती म्हणाली होती की , मी सर्वाधिक सामने जिंकले असले तरी ही स्पर्धा इथेच संपलेली नाही . हा बहुमान किती वेळ माझ्याकडे राहिल हे सांगता येणार नाही . ग्रँडस्लॅम स्पर्धेत सर्वाधिक सामने जिंकण्याच्या यादीत मार्टिना नवरातिलोव्हा ( ३०६ ) तिसऱ्या तर माजी टेनिसपटू ख्रिस्ट एवर्ट ( २९९ ) सामने जिंकून चौथ्या स्थानी आहेत . ३६ वर्षीय फेडररला या स्पर्धेतील पुरुष गटात सर्वात वयस्कर विजेता होण्याचीही संधी आहे . त्याला गतवर्षी उपांत्य लढतीत मिलोस राओनिकने पाच सेट्सच्या लढतीनंतर पराभूत केले होते . त्यानंतर गुडघ्याच्या दुखापतीमुळे तो वर्षभर खेळू शकला नव्हता . जानेवारीत त्याने ऑस्ट्रेलियन खुल्या स्पर्धेवर वर्चस्व गाजवत आपल्याकडे अद्यापही ग्रँडस्लॅम विजेतेपदाची क्षमता असल्याचे दाखवून दिले . कारकीर्दीत फेडररने आतापर्यंत ग्रँडस्लॅमची १८ विजेतेपदे मिळवली आहेत .


हल्ली तरुणांमध्ये रिलेशनशिप हा शब्द अगदी सहज उच्चारला जातो . पण ही रिलेशनशिप म्हणजे नेमकं काय ? यात प्रेम आहे , लग्नापर्यंत पोहोचणारं हे नातं आहे की केवळ क्षणिक सोयीस्कर मिरवण्याचं समीकरण ? राउंड मारून बसू का नको अशा विचारात असतानाच कट्टय़ावरच्या पाच - सहा मुलींच्या रिलेशनशिप म्हणजे नातं नसतं यातल्या एका वाक्याने मला बसायला भागच पाडलं . या त्यांच्यातली एक मुलगी अगदी तावातावाने फोनवर जोरजोरात भांडत होती . ‘ठिके ना यार मला नव्हतं जमणार . एवढय़ा उशिरा यायला तर इतका इश्यू करण्यासारखं काये ? बघ तुलाही नाहीच पटत आहे ना माझं काही . मग थांबवूया ना सगळंच . कटकटच नको आपल्याला…मला नाही राहायचं आता या रिलेशनशिपमध्ये . ब्रेकअप . . बाय’ मीही व्यवस्थित सरकून तिचं ऐकता येईल अशी बसले . रिलेशनशिप म्हणजे नातं नसतं ? मग काय ? ती आता रडणारच बहुतेक असं वाटून त्या मुली जमेल तितकं सेंटी तोंडं करून म्हणाल्या , ‘अगं रेवा , असं नसतं गं . तू बोल ना त्याच्याशी , समजाव त्याला , तुमचं काय खटकतंय ते सांगा ना , सुटेल हा गुंता . . एवढं प्रेम आहे ना तुमचं एकमेकांवर होईल काहीतरी . . ’ एवढय़ात ती रेवा फटकन बोलली , ‘चलं गं . प्रेमबीम नव्हतंच माझं त्याच्यावर’ अगं मग हे जे होतं ते काय नक्की ? किंचाळल्याच त्या सगळ्या जवळजवळ . . माझीही उत्सुकता ताणली गेली . ‘चिल यार . . आम्ही रिलेशनशिपमध्ये होतो फक्त आणि रिलेशनशिप म्हणजे काही प्रेम नाही गं . प्रेम आणि नातंबितं या बोिरग कन्सेप्ट्स आहेत गाइज . . ’’ ‘अगं काय बोलते आहेस तू ? कळतंय का ? त्याच्याशी तासंतास फोनवर बोलायचीस त्याचं काय ? ‘अरे ते असंच यार आपलं आणि रिलेशनशिपमध्ये असताना असं बोलावं लागतं अगं आणि तसंही जिओ कार्ड होतं यार . . फ्री मे चलता है . . ’ ‘तुझं लेक्चर बंक करून जाणं त्यासाठी आम्हाला खोटं बोलायला लावायचीस आणि स्वतःदेखील घरच्यांशी खोटं बोलायचीस ते कशाला म ? ’ आता त्यांनी अगदी फैलावरच घेतली तिला . ‘अरे काय यार एवढय़ावरून तुम्हाला असं वाटलं माझं प्रेम आहे ? असं नसतं गं काही , आणि बघ ते सोशल साइटवरचे फोटोज डिलीट करता येतात आणि टॅटूच्या इनिशियलचाच प्रश्न असेल तर त्यावर नवीन डिझाइन काढता येतेच की . . ’ या रेवाच्याच जगात राहणाऱ्या , वावरणाऱ्या वयाच्या मुलींना आणि मलाही नात्यांच्या असण्याचे आणि दिसण्याचे नवीनच अर्थ उलगडत होते . मग प्रेम म्हणजे नक्की काय ? माझ्या मनातला प्रश्न त्यातल्या एका मुलीने विचारलाच . . ‘आम्ही फक्त रिलेशनशिप होतो बाकी काही नव्हतं गं आमच्यात तसं . . प्रेम वेगळं आणि रिलेशनशिप वेगळी . आवडणं आणि प्रेम या वेगळ्या गोष्टी असतात . आवडलं कीमाणूस कन्फेस करतो आणि कन्फेस करणं म्हणजे फक्त सांगणं . कन्फेस म्हणजे काही कमिटमेंट नव्हे . आणि जिथे कमिटमेंट नाही तिथे नातं कुठून येणार ? आम्ही जस्ट भेटायचो , बोलायचो , एकमेकांना आवडायचो इतकंच , लाइक करायचो फक्त . आणि म्हणूनच बरोबर होतो . यात कुठेही नातं , भावना , प्रेम , आपुलकी नव्हतीच ते होतं फक्त बरोबर असणं म्हणजेच रिलेशनशिप . ’ खरंतर मला उशीर होत होता , पण त्या मुलीने माझ्या मनातले नात्यांचे सगळे अर्थच बदलले होते . ती सांगतच राहिली तिच्या दादाच्या ग्रुप्समध्ये तर म्हणे बेट लावून मुली पटवतात . तू पटवतोस का मी ? चल हिला पटवूनच दाखव ; या अशा चॅलेंजेसमुळे रिलेशनशिप्स तयार होतात . ज्यात फक्त आकर्षण किंवा शारीरिक गरज एवढाच भाग असतो . बोलता बोलता बॉयफ्रेण्ड आणि गर्लफ्रेण्ड मटेरियल म्हणजे रिलेशनशिपमध्ये राहण्यायोग्य मुलंमुली अशी कम्प्लीट बाउन्सर व्याख्या ती देऊन गेली . बऱ्याच वेळेस रिलेशनशिप्स , या ग्रुपमध्ये फक्त माझाच बॉयफ्रेण्ड , गर्लफ्रेण्ड नाही या दुःखी भावनेनेही सुरू होतात . बरोबरी करण्यासाठी नात्यापलीकडचं बरोबर राहणं फक्त . यातली काही रिलेशनशिप अगदी खरी असतातदेखील . प्रेमाच्या भावनेतून सुरू झालेली आणि नातं आहे असं मानणारी . त्यांच्यासाठी एखादा माणूस आवडला की नातं जुळलेलंच असतं . नातं जुळायला किंवा तयार व्हायला काही लागतं हेच मुळात त्यांना माहिती नसतं . माझ्या एका मैत्रिणीचा अनुभव . तिला आवडला एक मुलगा . सांगितलं त्याला . पटलं त्यांचं . आज ११ र्वष झाली ते एकत्र आहेत . आणि त्यांना विचारही करावासा वाटला नाही नातं आहे का नाही याचा ? प्रेम असणं हेच खूप असतं काहीजणांसाठी . मी उठले आणि निघाले , पण विचार मात्र तिथेच थांबलेले . त्या रेवाच्या ग्रुपमधल्या मुलींसारखीच आपलीही अवस्था झालीये . बरोबर असणं , आवडणं , कन्फेस , कमिटमेंट , प्रेम , नातं या गोष्टी टप्प्याटप्प्याने होत जातात असाच आपला समज ( ? ) होता . आपण विचारही केलेला नसतो या गोष्टींचा कधी आणि नातं का रिलेशन असा प्रश्न येतो ? काय करायचं हे आपल्यावर असतं , नातं नसणारं रिलेशन हवंय की असं प्रेम ज्यात नातं आहे की नाही हेदेखील आठवायला लागू नये ? निर्णय तुमचा आहे ! ! ! response . lokprabha @ expressindia . com सौजन्य - लोकप्रभा


हुवाईचा सबब्रॅण्ड असणाऱ्या ऑनर कंपनीचा Honor 9N हा स्मार्टफोन अवघ्या एक रुपयात खरेदी करण्याची संधी आहे . हा एक स्पेशल सेल असून आज सकाळी 11 वाजून 45 मिनिटांनी या सेलला सुरूवात होत आहे . कंपनीच्या अधिकृत संकेतस्थळावर hihonor . com हा सेल असणार आहे . खास डिझाइन आणि नॉच डिस्प्ले वैशिष्ट्य असलेल्या या स्मार्टफोनची किंमत 11 हजार 999 रुपयांपासून सुरू होत आहे , मात्र आज हा फोन केवळ एक रुपयात खरेदी करता येणार आहे . Honor 9N हा फोन तीन व्हेरिअंट्समध्ये उपलब्ध असून सेलमध्ये पहिलं व्हेरिअंट ३ जीबी रॅम / ३२ जीबी इंटर्नल मेमरी असणाऱ्या फोनची विक्री होईल . अशाप्रकारे करा खरेदी – – हा फोन जर एक रुपयात खरेदी करायचा असेल तर सर्वप्रथम तुम्ही कंपनीच्या https : / / www . hihonor . com / in / या संकेतस्थळावर जाऊन रजिस्ट्रेशन करा आणि अकाउंट बनवा . – जर आधीपासूनच तुमचं हुवाईचं अकाउंट असेल तर तुम्ही थेट साइन - इन करु शकतात . – त्यानंतर बरोबर 11 वाजून 45 मिनिटांनी सेल सुरूवात होईल , लगेच Buy Now या पर्यायावर क्लिक करावं . – जर तुम्ही Lucky असाल तर तुम्हाला अवघ्या एक रुपयात Honor 9N खरेदी करता येईल , कारण मर्यादित फोनचीच विक्री कंपनीकडून करण्यात येणार आहे . तीन प्रकारांमध्ये उपलब्ध – ऑनर ९ एन हा फोन तीन वेगवेगळ्या प्रकारांमध्ये उपलब्ध करुन देण्यात आला आहे . पहिल्या प्रकारचा सर्वात स्वस्तातील म्हणजेच ३ जीबी रॅम / ३२ जीबी इंटर्नल मेमरी असणारा दुसरा ४ जीबी रॅम / ६४ जीबी इंटर्नल मेमरी आणि तिसरा सर्वात महाग असणार हा फोन ४ जीबी रॅम / १२८ जीबी इंटर्नल मेमरी या प्रकारांमध्ये उपलब्ध असेल . रंग - मिडनाईट ब्लॅक , लॅव्हेंडर पर्पल , सफायर ब्लू आणि रॉबिन एग ब्लू या चार रंगांमध्ये हा फोन उपलब्ध असेल . स्पेसिफिकेशन्सः स्क्रीन - ५ . ८४ इंच फूल एचडी स्क्रीन रेझोल्यूशन - १०८०X २२८० पिक्सल स्क्रीन अॅस्पेक्ट रेशो १९ . ९ मेमरी - मोबाईल ३ जीबी , ४ जीबी रॅमच्या तीन पर्यायांमध्ये उपलब्ध असून इंटर्नल स्टोअरेजच्या दृष्टीनेही ३२ जीबी , ६४ जीबी आणि १२८ जीबी पर्यायांमध्ये उपलब्ध असेल . मेमरी कार्डच्या सहाय्याने फोनची मेमरी २५६ जीबीपर्यंत वाढवता येऊ शकते . कॅमेरा - फोनमध्ये १३ आणि २ मेगापिक्सलचे दोन रेअर कॅमेरा एलईडी फ्लॅशसहीत देण्यात आले आहेत . या दोन्ही रेअर कॅमेरांना Bokeh इफेक्ट देण्यात आला आहे . त्याचबरोबर पीडीएएफसारखे फिचर्सही कॅमेरात देण्यात आले आहेत . सेल्फी आणि व्हिडीओ कॉलिंगसाठी १६ मेगापिक्सलचा फ्रण्ट कॅमेरा देण्यात आला आहे कनेक्टीव्हीटी - ४ जी व्होल्ट वाय - फाय ब्लू टूथ जीपीएस इतर फिचर्स - फोनच्या समोरच्या भागावर फिंगरप्रिंट सेंसरचे विशेष बटण देण्यात आले आहे . मोबाईलमध्ये कंपनीने किरीन ६५९ हा चीपसेट दिला आहे . या फोनमध्ये फेस अनलॉकचे फिचरही देण्यात आले आहे . नोटिफिकेशन प्रायव्हसी हे अनोखे फिचरही या फोनमध्ये देण्यात आले आहे . या फिचरमुळे केवळ फोनच्या मालकालाच फोनचे नोटिफिकेशन दिसू शकतील . किंमत - ३ जीबी रॅम / ३२ जीबी इंटर्नल मेमरी – ११ हजार ९९९ रुपये ४ जीबी रॅम / ६४ जीबी इंटर्नल मेमरी – १३ हजार ९९९ रुपये ४ जीबी रॅम / १२८ जीबी इंटर्नल मेमरी – १७ हजार ९९९ रुपये


यंदाच्या वर्षी बॉलिवूडमध्ये अनेक कलाकार जोडप्यांच्या नात्यात दुरावा आल्याचे पाहायला मिळाले . बॉलिवूड वर्तुळामध्ये कोणत्या कलाकाराचे नाव कोणासोबत आणि कधी जोडले जाईल याचा काही नेम नाही . सध्या बी टाऊनमध्ये अभिनेत्री - मॉडेल मलायका अरोरा आणि अभिनेता अर्जुन कपूर यांच्यामध्ये असलेल्या नात्याच्या चर्चा रंगत आहेत . अभिनेता - दिग्दर्शक अरबाज खान आणि मलायकाच्या नात्यात आलेल्या दुराव्याला अर्जुनच जबाबदार आहे अशाही चर्चा गेल्या काही काळापासून सुरु आहेत . या सर्व चर्चांचे वादळ शमवत मलायकाने एका मुलाखतीमध्ये तिच्या आणि अर्जुनच्या नात्यामागचे सत्य उघ केले आहे . वाचाः बहिण अर्पिताचा अपमान सलमान अजून विसरला नाही काही दिवसांपूर्वी अर्जुनला मलायकाच्या घराबाहेरही पाहिले गेले होते . सूत्रांनी दिलेल्या माहितीनुसार अर्जुन अनेकदा बऱ्याच वेळासाठी मलायकाच्या घरी येत असतो . मलायका आणि अरबाज खानने वेगळे होण्याचा निर्णय घेतल्यापासून ती आणि तिचा मुलगा ‘टस्कनी हाईट्स’ येथे राहात आहेत . याआधीही मलायका अरोरा आणि अर्जुन कपूरविषयीच्या विविध चर्चा रंगत होत्या . पण , त्याविषयी मलायका आणि अर्जुनने मात्र शांत राहत कोणत्याही प्रकारचे वक्तव्य न करण्यालाच प्राधान्य दिले होते . ‘डीएनए’च्या वृत्तानुसार मलायकाने सरतेशेवटी तिच्या आणि अर्जुनच्या नात्यामागचे सत्य उघड केले आहे . ‘अर्जुन माझा खुपच चांगला मित्र आहे . पण , लोकांनीच याचा वेगळा अर्थ काढला आहे जो चुकीचा आहे’ असे मलायका म्हणाली . त्यामुळे आता मलायका - अर्जुनच्या नात्याचे चित्र मलायकाने काहीसे स्पष्ट केल्याचे दिसत आहे . दरम्यान , गेला काही काळ अरबाज आणि मलायकाच्या नात्यामध्ये आलेल्या दुराव्यानंतर आता पुन्हा हे दोघंही त्यांच्या कुटुंबियांसाठी आणि मुलांसाठी एकत्र येणार असल्याच्या चर्चा होत्या . पण तसे काहीही झालेले नाही . या दोघांनीही याबाबतच्या सर्व चर्चांना पूर्णविराम देण्याचे ठरवले आहे . दोघांनीही कौटुंबिक न्यायालयात घटस्फोटासाठी अर्ज केला आहे . तुर्तास सध्या चित्रपट आणि विविध प्रोजेक्ट्समध्ये हे दोन्ही कलाकार सध्या व्यग्र आहेत . अर्जुनने नुकताच त्याच्या आगामी ‘मुबारकां’ या चित्रपटातील फर्स्ट लूकही इन्स्टाग्रामवरुन शेअर केला आहे .


सहसा आपण एखाद्या प्रसिद्ध व्यक्तीचा वारसदारामध्येच त्याचेच गुण पाहून तो पुढे त्याच्यासारखाच होणार असे म्हणतो , पण मास्टर ब्लास्टर सचिन तेंडुलकरने मुलगा अर्जुन हा पुढील सचिन नसल्याचे स्पष्ट केले आहे . सचिनने मुलगा अर्जुनच्या कारकिर्दीविषयी बोलताना म्हटले आहे , की अर्जुनने अाडनावाचे दडपण घेऊन आपली कारकिर्द घडवू नये . त्याने क्रिकेटमध्ये कारकिर्द करताना आपली स्वतंत्र शैली निर्माण करावी . त्याने आयुष्यात काय करावे , याबद्दल मी त्याला पूर्ण स्वातंत्र्य दिले आहे . फक्त त्याने सर्वोत्तम कामगिरी करावी , अशी माझी इच्छा आहे . त्याने अर्जुनच व्हावे , त्याची माझ्याशी तुलना होऊ नये . अर्जुनने यावर्षाच्या सुरवातीला ऑस्ट्रेलियामध्ये ब्रॅडमन ओव्हल संघाकडून खेळताना अष्टपैलू कामगिरी केली होती . त्याने 24 चेंडूत 48 धावा आणि चार बळी मिळविले होते . त्यानंतर त्याच्याकडे माध्यमांकडून भविष्यातील तेंडुलकर असे पाहिले जात होते . त्यामुळे सचिनने हे स्पष्टीकरण दिले आहे .


सोशल मीडिया हा सध्या अनेकांच्या गळ्यातील ताईत आहे . यातही व्हॉटसअॅपशिवाय जगण्याचा अनेक जण विचारही करु शकत नाहीत . एखादा महत्त्वाचा निरोप देण्यापासून ते परदेशातील व्यक्तीशी संपर्क करण्यापर्यंत अनेक कामे व्हॉटसअॅपमुळे सोपी झाली आहेत . लहान मुलांपासून ज्येष्ठांपर्यंत सगळ्यांमध्ये प्रसिद्ध असलेले हे अॅप्लिकेशन वापरणे जास्तीत जास्त सोपे व्हावे यासाठी कंपनीकडून सातत्याने नवनवीन बदल करण्यात येत आहेत . यामध्ये वेगवेगळी अपडेटस देत ग्राहकांचा वापर सोपा करण्याचा कंपनीचा प्रयत्न आहे . नुकतेच असेच एक अपडेट लाँच करण्यात आले असून त्यानुसार , नव्या व्हर्जनमध्ये चेंज नंबर हे नवे फीचर देण्यात आले आहे . या फिचरमुळे तुमचा डेटा जुन्या क्रमांकावरुन नव्या क्रमांकावर ट्रान्सफर करणे सोपे होणार आहे . सुरुवातीच्या टप्प्यात 2.18.97 या अँड्रॉईडच्या बीटा व्हर्जनमध्ये ही सोय उपलब्ध होणार आहे . या फिचरचा आणखी एक फायदा म्हणजे तुमचा नंबर बदलला तरीही चॅट ड्युप्लिकेट होणार नाही . विशेष म्हणजे तुमची सगळी चॅट हिस्ट्री तुम्हाला फोनमध्ये नव्या फोनमध्ये अगदी सहज दिसू शकेल . या फोनमध्ये सेव्ह असलेले नंबरही खास चिन्हांनी दाखवले जाणार आहेत . आता ही सुविधा केवळ अँड्रॉईड स्मार्टफोनधारकांसाठी आहे . कालांतराने ती आयफोन आणि विंडोजच्या स्मार्टफोनसाठीही उपलब्ध होईल असे सांगण्यात आले आहे . यासाठी सेटींग्जमध्ये जाऊन अकाऊंटवर क्लिक करावे , मग चेंज नंबरवर क्लिक करावे . यानंतर तुम्हाला व्हॉटसअॅपवर रजिस्टर असलेला सध्याचा नंबर आणि नवीन नंबर टाकावा लागेल . यामध्ये नवीन व्हॉटसअॅप क्रमांकावर तुम्हाला कोणते कॉन्टॅक्ट दिसावेत यासाठी पर्यायही देण्यात आले आहेत . त्यामुळे नंबर बदलला तरीही तुम्हाला तुमचे व्हॉटसअॅप आधीप्रमाणेच सुरळीतपणे वापरता येणार आहे .


‘संडे हो या मंडे . . रोज खाओ अंडे’ . . दूरचित्रवाणीवरील ही जाहिरात अंडय़ाचे आरोग्यदायी महत्त्व पटवून देते . अंडय़ांचे दररोजचे सेवन आरोग्यासाठी फायदेशीर आहे . भरपूर प्रथिने असलेली अंडी जर दररोज सेवन करत असाल तर पक्षाघाताची शक्यता १२ टक्क्यांनी कमी होते , असे एका नव्या संशोधनात दिसून आले आहे . मोठय़ा आकाराच्या एका अंडय़ातून उच्च प्रतीचे कमीत कमी ६ ग्रॅम प्रथिनासोबतच अंडय़ातील पिवळ्या बलकातून अॅन्टीऑक्सिडंट लुटेन आणि झेक्साटीन याबरोबरच जीवनसत्तवे ‘इ’ , ‘ड’ आणि ‘ए’ मिळत असल्याचे संशोधकांचे म्हणणे आहे . दिवसातून किमान एका अंडय़ाचे सेवन केल्याने हृदयविकार आणि पक्षाघात यांचा धोका कमी असतो , असे संशोधकांचे म्हणणे आहे . संशोधकांनी हृदयविकार आणि पक्षाघात यांच्या काही रुग्णांवर संशोधन केले . अंडय़ांचे सेवन करणारे रुग्ण आणि १९८२ ते २०१५ दरम्यानची आकडेवारी यांचे परीक्षण केले . यावेळी अंडय़ाच्या सेवनामुळे सकारात्मक पौष्टिक गुणधर्म दिसून येताना अॅन्टीऑक्सिडंटसोबतच ताण आणि दाह यांचे प्रमाण कमी झाल्याचे दिसून आल्याचे अमेरिकेतील डोमिनिक अलेक्झांडर यांनी म्हटले आहे . त्याचबरोबर कमी रक्तदाब असणाऱ्यांना अंडय़ातील प्रथिने अधिक उपयुक्त असल्याचेही त्यांचे म्हणणे आहे . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


दोन ते तीन दिवस रंगणारे सामने निकाली काढण्यासाठी आता ऑल इंग्लंड लॉन टेनिस क्लबने विम्बल्डनमध्ये पाचव्या सेटनंतर टाय - ब्रेकचा अवलंब करण्याचे ठरवले आहे . पाचव्या आणि निर्णायक सेटमध्ये १२ - १२ अशी स्थिती झाल्यानंतर टाय - ब्रेकचा वापर करण्यात येईल . पुढच्या वर्षीपासून या पद्धतीचा अवलंब करण्यात येणार आहे . ‘‘निर्णायक सेटमध्ये ठरावीक कालावधीनंतरही सामन्याचे निकाल लागत नाहीत . त्यामुळेच या सर्वाचा विचार करून आम्ही सर्व सामन्यांसाठी टाय - ब्रेक पद्धत सादर करण्याचा निर्णय घेतला , ’’ असे क्लबचे अध्यक्ष फिलीप ब्रूक यांनी सांगितले . निर्णायक सेट ६ - ६ अशा स्थितीत असताना टाय - ब्रेकचा अवलंब केला जातो . पण दोन्ही खेळाडूंनाजिंकण्याची समान संधी मिळावी , यासाठी विम्बल्डनमध्ये १२ - १२ अशा गुणांनंतर ही पद्धत लागू केली जाणार आहे . यावर्षीच्या विम्बल्डनमध्ये , जॉन इस्नेर आणि केव्हिन अँडरसन यांच्यात झालेली पुरुषांच्या उपांत्य फेरीची लढत जवळपास दोन दिवस रंगली होती . साडेसहा तासाच्या लढतीनंतर अखेर २६ - २४ अशा गुणफरकाने अँडरसनने हा सामनाजिंकला होता . नोव्हाक जोकोव्हिच आणि राफेल नदाल यांच्यातील उपांत्य फेरीची लढतही दोन दिवस चालली होती . विम्बल्डनमधील प्रदीर्घ काळ रंगलेला सामनाही अमेरिकेच्या इस्नेरच्या नावावर आहे . २०१० मध्ये जवळपास तीन दिवस रंगलेला हा सामना फ्रान्सच्या निकोलस माहूतने ७० - ६८ अशा गुणफरकानेजिंकला होता . ‘‘विम्बल्डनमधील गेल्या २० वर्षांतील निकालांचा अभ्यास केल्यानंतर आम्ही हा निर्णय घेतला आहे . सामना लांबण्याचे प्रकार फारच कमी वेळा घडतात . पण दोन्ही खेळाडूंना सामनाजिंकण्याची समान संधी मिळावी आणि एका ठरावीक वेळेत सामना संपावा , यासाठी आम्ही १२ - १२ अशा स्थितीतनंतर टाय - ब्रेकचा अवलंब करण्याचे ठरवले आहे , ’’ असेही ब्रूक यांनी सांगितले .


याहू… असे म्हणताक्षणीच विलक्षण धसमुसळा शम्मी कपूर व अगदी नाजूकशी सायरा बानू आणि कमालीच्या बर्फाळ वातावरणातील प्रेमाची आसक्ती व्यक्त करणारे गाणे डोळ्यासमोर आले असणारच . याहू… या… हू चाहे कोई मुझे जंगली कहे , कहने दो कहता रहे हम प्यार के तुफानो मे गिरे है हम प्यार करे… प्रेमाची अशी बेफाम आणि बेभान कबूली ही तर खास शम्मी कपूर शैली . मग समोर प्रेमिका कोणी का असेनात . असा काय फरक पडतोय ? येथे तर सायरा बानू होती . अगदीच नवखी . ‘जंगली’ ( १९६१ ) हा तिचा पहिलाच चित्रपट . त्यामुळेच तिच्या अभिनय व देहबोलीतून केवढा तरी नवखेपणा जाणवतो . पण पडदाभर यथेच्छ धुमाकूळ घालणाऱ्या शम्मी कपूरच्या प्रेमाच्या वादळासमोर उभे तर राह्यला हवे . मेरे सीने मे भी दिल है है मेरे भी कुछ अरमान मुझे पत्थर तो ना समझो मै हू आखिर इन्सान… गाण्याच्या विलक्षण वेगावर शम्मी कपूर मनसोक्त , मनमुराद स्वार झालाय . प्रचंड थंड प्रदेशात आपण आहोत याचे त्याला कसलेच भान नाही . त्याच्या वेगाला पकडण्याचा सायरा बानूचा प्रयत्न चाललाय . बर्फावर नाचणे , लोळणे चाललयं . मध्येच स्केटिंगही करतात . सर्द आहे कह रही है यह कैसी बला की आग गीतकार हसरत जयपुरी , संगीतकार शंकर जयकिशन व पार्श्वगायक महम्मद रफी यांनी शम्मी कपूरचा प्रेमाचा जणू हल्ला गाण्यात अचूक पकडलाय . शम्मी कपूर प्रेम करताना एक प्रकारची जबरदस्तीच करतो पण त्याच्या अशा अदेवर नायिकादेखिल फिदा असत . येथेही सायरा त्याला मस्त प्रतिसाद देतेय . तो तर नजरेला नजर भिडवत प्रेम व्यक्त करतोय . मै यहा से वहा जैसे यह आसमान… आजूबाजूच्या सौंदर्यासह शम्मी कपूर प्रेमात अखंड डुंबतो . दिग्दर्शक सुबोध मुखर्जीने त्याला केवढी तरी मोकळीक दिल्याचेही जाणवते . अशाने ‘हिरो’ अधिकच सुसाट गायला - नाचायला हवाच . याहू… याहू… अशा मोकाट गाण्याना त्या काळात प्रतिष्ठा नसे . पण गाण्याची लोकप्रियता वादातीत असते . हा ‘याहू’ आवाज प्रयाग राज यांचा आहे . कालांतराने पटकथाकार म्हणून त्याने करियर केले . चाहे कोई मुझे जंगली कहे… शम्मी कपूर एकूणच अख्खे शरीर हलवत , नाचवत डोळ्यासमोर येतो . दिलीप ठाकूर


नवीन मोबाईल खरेदी करण्याचा विचार करत असाल तर असा फोन घ्या जो पाण्यात पडला तरीही खराब होणार नाही . होळी आणि धुलिवंदन अवघ्या काही तासांवर येऊन ठेपलेले असताना त्यानिमित्ताने बाजारात विविध मोबाईल कंपन्यांनी आपली विशेष उत्पादने सादर केली आहेत . त्यानुसार अत्याधुनिक तंत्रज्ञानाचा वापर करत पाण्यात पडले तरीही खराब होणार नाहीत असे मोबाईल फोन तयार करण्यात आले आहेत . त्यामुळे हा रंगांचा सण तुम्हाला आनंददायी करायचा असेल तर या फोनचा तुम्ही नक्कीच विचार करू शकतात . पाहूयात असे कोणते फोन आहेत जे पाण्यात पडल्यावरही खराब होणार नाहीत . Apple iPhone X या फोनमध्ये वापरण्यात आलेले तंत्रज्ञान अत्युच्च दर्जाचे असल्याने त्याची किंमत खूप जास्त आहे . या फोनचा आयपी ६७ असल्याने धूळ , पाणी यांपासून फोनचे संरक्षण होण्यास मदत होते . ५ . ८ इंचाची सुपर रेटीना असलेली स्क्रीन या फोनला देण्यात आली आहे . त्यामुळे तुम्ही नवीन फोन घेण्याचा विचार करत असाल तर हा उत्तम पर्याय आहे . Samsung Galaxy S9 या फोनचा आयपी ६८ असून या फोनमध्ये अतिशय चांगली फिचर्स आहेत . मु्ख्य म्हणजे पाण्यापासून फोनचे संरक्षण करणारा हा फोन वापरण्यासही अतिशय सोपा आहे . याची किंमत अजून जाहीर झाली नसून ती लवकरच जाहीर करण्यात येईल असे कंपनीकडून सांगण्यात आले आहे . Samsung Galaxy S9 + या फोनला ६ . २ इंचाचा डिस्प्ले देण्यात आला आहे . याशिवाय या मोबाईलला तर S9 plus मध्ये १२ मेगापिक्सलचा रिअर आणि फ्रंट कॅमेरा देण्यात आला आहे . हा फोनही ६४ , १२८ आणि २५६ जीबीमध्ये उपलब्ध असून ४०० जीबीपर्यंत त्याची मेमरी वाढवता येऊ शकते . या फोनवर पाणी राहणार नसल्याचे कंपनीचे म्हणणे आहे . Google Pixel 2 काहीसा Apple iPhone X सारखा असलेला हा फोन किंमतीने मात्र कमी आहे . ५ इंचाची फुल एचडी स्क्रीन असलेला हा फोन धूळ आणि पाण्यापासून स्वतःचे उत्तम पद्धतीने संरक्षण करु शकतो . याचा आयपी ६७ ठेवण्यात आला असून या फोनला गोरिला ग्लास देण्यात आली आहे .


धरमशाला कसोटी जिंकून टीम इंडियाने ऑस्ट्रेलियाविरुद्ध कसोटी मालिका विजयाची गुढी उभारली . गेल्या महिन्याभरापासून सुरू असलेल्या चार कसोटी सामन्यांच्या मालिकेत आतापर्यंत धावांचे इमले रचले गेले , शतके झाली , बळींची रास पाहिली . विशेष म्हणजे , खेळाडूंमध्ये झालेली बाचाबाची आणि स्लेजिंगमुळे ही मालिका चर्चेचा विषय ठरली . पण अखेरीस भारतीय संघाने गुढी पाडव्याच्या शुभ मुहूर्तावर ऑस्ट्रेलियावर ८ विकेट्सने मात करून कसोटी क्रमवारीतील आपले नंबर एकचे स्थान कायम ठेवले . बॉर्डर - गावस्कर मालिका टीम इंडियाने २ - १ अशी जिंकली . धरमशाला कसोटी जिंकण्यासाठी केवळ १०६ धावांचे आव्हान होते . तिसऱया दिवसाच्या अखेरीस भारताने बिनबाद १९ धावा देखील केल्या होत्या . त्यामुळे आज विजयासाठी केवळ ८७ धावांची गरज असताना मुरली विजय ( ८ ) बाद झाला . तर चेतेश्वर पुजारा शून्यावर धावचीत झाला . पण कर्णधार अजिंक्य रहाणेने ऑस्ट्रेलियाच्या गोलंदाजांना कोणतीही संधी न देता अगदी पहिल्या चेंडूपासूनच तडाखेबाज फटकेबाजीला सुरूवात केली . तर दुसऱया बाजूला केएल राहुलने आपली संयमी खेळी सुरू ठेवली . दोघांनी तिसऱया विकेटसाठी अर्धशतकी भागीदारी रचून संघाच्या विजयावर शिक्कामोर्तब केले . विजयासाठी तीन धावांची गरज असताना रहाणेने केअल राहुलला स्ट्राईक दिली . राहुलने तीन धावा वसुल करून आपले अर्धशतक पूर्ण केले आणि संपूर्ण स्टेडियमवर विजयाचे सेलिब्रेशन सुरू झाले . रहाणेने यावेळी २६ चेंडूत नाबाद ३७ धावा ठोकल्या . यात दोन षटकार आणि चार चौकारांचा समावेश आहे . कसोटीच्या तिसऱया दिवसाशी पहिल्या सत्राच्या अखेरीस भारताचा पहिला डाव ३३२ धावांवर आटोपला होता . भारताला ३२ धावांची किरकोळ आघाडी घेता आली . पण प्रत्युत्तरात भारतीय गोलंदाजांनी दुसऱया डाव्यात ऑस्ट्रेलियाला सुरूवातीलाच तीन मोठे धक्के दिले . उमेश यादवने आपल्या भेदक गोलंदाजीच्या जोरावर डेव्हिड वॉर्नर ( ६ ) आणि रेनशॉ ( ८ ) यांना चालते केले . तर दमदार फॉर्मात असलेल्या स्टीव्ह स्मिथचा ( १७ ) काटा भुवनेश्वर कुमारने दूर केला . भुवनेश्वरने स्मिथला त्रिफळाचीत केले . दुसऱया सत्रात देखील भारतीय गोलंदाजांचा वरचष्मा राहिला . अश्विनच्या गोलंदाजीवर पीटर हँड्सकोम्बच्या बॅटला कडा घेऊन गेलेला चेंडू अजिंक्य रहाणेने स्लिपमध्ये अफलातून टीपला आणि भारताला चौथे यश मिळाले . पुढच्याच षटकात जडेजाने शॉन मार्शला चालते केले . ९२ धावांवरच ऑस्ट्रेलियाचे पाच फलंदाज तंबूत दाखल झाले होते . मग मॅक्सवेलने डाव सारवण्याचा प्रयत्न केला खरा , पण त्यालाही अश्विनने ४५ धावांवर पायचीत केले . जडेजाने आणखी एक धक्का देत कमिन्सला झेलबाद केले . त्यानंतर जडेजाने ओकिफला , तर उमेश यादवने नॅथन लियॉनला शून्यावर माघारी धाडले . अश्विनने शेवटची विकेट घेऊन ऑस्ट्रेलियाचा डाव १३७ धावांत गुंडाळला . त्यामुळे भारतासमोर विजयासाठी केवळ १०६ धावांची कमकुवत आव्हान होते .


त्वचेचे सौंदर्य हे स्त्री आणि पुरुषांसाठी सर्वाधिक महत्त्वाचं असतं . त्यातही हल्लीच्या धकाधकीच्या आयुष्यात त्वचेचं सौंदर्य जपणं हे अनेकांच्या समोरचं एक आव्हान आहे . पण , हेच आव्हान पेलण्यासाठी फार काही नाही तर आपल्या आहाराच्या सवयींमध्ये थोडे बदल करण्याची आवश्यकता असते . आणि एकदा हे जमलं की मग त्याचे मिळणारे फायदे तुम्हाला चकीत करतीय यात शंका नाही . पाहूयात असे कोणते पदार्थ आहेत ज्यांचा आहारात समावेश केल्याने त्वचेचं आरोग्य चांगले राहण्यास मदत होईल . संत्री – क जीवनसत्वाने परिपूर्ण असणाऱ्या संत्र्याच्या सेवनाचा त्वचेला चांगलाच फायदा होतो . त्वचेतील पेशी आणि कोमेजलेले घटक तरतरीत होण्यासाठी याचा फायदा होतो . त्वचा चमदार करण्यासाठीही संत्र्याचे सेवन उपयुक्त ठरते . टोमॅटो - अँटीऑक्सिडेंट म्हणून काम करणाऱ्या टोमॅटोमध्ये त्वचेसाठी उपयुक्त असे घटक असतात . त्यामुळे वाढत्या वयाची चिन्हे त्वचेवाटे दिसत नाहीत . बीट , पपई आणि द्राक्ष यांचाही त्वचेसाठी अँटिऑक्सिडंट म्हणून वापर होतो . लसूण - केमिकल अॅलिसीनचं प्रमाण जास्त असणारा लसूणही त्वचेसाठी गुणकारी ठरतो . ज्यामुळे शरीरातील बॅक्टेरिया आणि धोकादायक जीवाणूंशी लढा देण्यास मदत होते . त्याशिवाय चेहऱ्यावर येणारे चट्टे आणि डाग कमी करण्यासाठीही त्याची मदत होते . सुकामेवा - शरीरासाठी आवश्यक असणारे घटक सुकामेव्यातून मिळवता येतात . ज्यामुळे त्वचेचे आरोग्य चांगले राहण्यास मदत होते . दही - त्वतेतील मृत पेशींचा नायनाट करुन तिचा तजेला वाढवणयासाठी दह्याचा वापर उपयुक्त ठरतो . त्वचेवरच्या सुरकुत्या कमी होण्यासही दह्याचा चांगला उपयोग होतो . मासे - सॅमन , सार्डिन यांसारख्या माशांमध्ये ओमेगा ३ फॅटी अॅसिड असतात . ज्यांचा त्वचेचं आरोग्य जपण्यासाठी खूपच फायदा होतो . ब्रोकोली - क आणि ई जीवनसत्वाने परिपूर्ण असणारी ब्रोकोली अँटीऑक्सिडंट म्हणूनही काम करते . त्यातील ई जीवनसत्वं हानिकारक यूव्ही किरणांपासून त्वचेचं संरक्षण करण्यासाठी फायद्याचं असतं . ब्ल्यूबेरी - त्वचा रुक्ष होण्यापासून टाळण्यासाठी ब्ल्यूबेरी खाणं उपयुक्त ठरतं . त्वचेतील आर्द्रता टिकून ठेवण्यासाठी याचा फायदा होतो . गाजर - अ जीवनसत्वाने परिपूर्ण असणाऱ्या गाजराच्या सेवनामुळे त्वचेचं आरोग्य सुधारतं . त्यासोबतच सोरायसिसचा धोकाही टळतो .


रिलायन्स जिओने जेव्हापासून बाजारात प्रवेश केला आहे , तेव्हापासून इतर टेलिकॉम कंपन्यांचे धाबे दणाणले आहे . जिओकडे ग्राहक आकर्षित होत असल्याने इतर नामांकित कंपन्यांनीही आपल्या दरांमध्ये बदल केले आहेत . मोफत इंटरनेट आणि मोफत कॉलिंगची सुविधा देत जिओने एकप्रकारे मोबाईल क्षेत्रात मोठी क्रांतीच केली आहे . यासाठी जिओने प्रीपेड ग्राहकांसाठी अनेक प्लॅनही लाँच केले . मात्र काही यूजर्ससाठी जिओ आपली ही सुविधा बंदही करु शकते . आता असे कोण यूजर्स आहेत ज्यांना कंपनीच्या या सुविधांचा लाभ घेता येणार नाही . तर ज्या व्यक्ती आपल्या व्यवसायासाठी जिओ कार्डचा वापर करत असतील त्यांचे कनेक्शन कंपनी बंद करु शकते . अनेक व्यवसायांमध्ये कॉलिंगसाठी जिओसारख्या कार्डसचा वापर केला जाऊ शकतो . त्यामुळे कंपनीला तोटा होण्याची शक्यता असल्याने कंपनीने नुकतीच याबाबतची आपली भूमिका स्पष्ट केली आहे . रिलायन्स जिओने दिलेल्या माहितीनुसार , रोज ३०० मिनिटांहून जास्त किंवा आठवड्याला १२०० मिनिटांहून जास्त कॉल झाल्यास ते विशिष्ट कार्ड व्यावसायिक गरजेसाठी वापरले जात आहे असे कंपनी समजेल . तसेच महिन्याला ३००० मिनिटांहून अधिक कॉल करणाऱ्यांसाठीही हे लागू आहे . आपण लाँच केलेला प्लॅन हा केवळ वैयक्तिक वापरासाठी आहे . कोणी जर या सुविधेचा चुकीचा वापर करत असेल तर त्यांची कॉलिंग सुविधा बंद करण्याचे सगळे अधिकार रिलायन्सकडे आहेत असेही रिलायन्सकडून स्पष्ट करण्यात आले आहे . कोणाकडून जिओ कार्डचा व्यावसायिक वापर होतो आणि कोणाकडून वैयक्तिक हे तपासण्याचे तंत्रज्ञान कंपनीकडे आहे . त्यामुळे अशाप्रकारच्या चुकीच्या गोष्टी ग्राहकांना करता येणार नाहीत . मात्र मोफत कॉलिंगसाठी ठराविक कालावधीचे रिचार्ज करावे लागणार असल्याचेही कंपनीने सांगितले .


अभिनेत्री किशोरी शहाणे आणि दिग्दर्शक दीपक बलराज वीज यांचा मुलगा बॉबी वीज लवकरच सिनेसृष्टीत प्रवेश करणार आहे . नुकतंच त्याला आंतरराष्ट्रीय पातळीवर लोकप्रिय असलेल्या " ग्लॅडरॅग्ज ' या भारतीय नियतकालिकातर्फे दर वर्षी घेण्यात येणाऱ्या मॉडेलिंग स्पर्धेतील मॅन हंट पुरस्काराने सन्मानित करण्यात आलंय . त्यानिमित्ताने केलेली ही बातचीत . . . आंतरराष्ट्रीय पातळीवर लोकप्रिय असलेल्या " ग्लॅडरॅग्ज ' या भारतीय नियतकालिकातर्फे दर वर्षी घेण्यात येणाऱ्या मॉडेलिंग स्पर्धेत महाराष्ट्र , गोवा , गुजरात व राजस्थान यांसारख्या विविध राज्यांतून स्पर्धकांनी सहभाग घेतला होता . जवळपास दोनशेहून अधिक तरुणांनी या स्पर्धेत भाग घेतला होता . अंतिम फेरीत पंचवीस जणांची निवड झाली आणि त्यात मीही होतो . या स्पर्धेचा अंतिम सोहळा नुकताच झाला . त्यात " मॅन हंट ' या पुरस्कारासाठी माझी निवड करण्यात आली . अंतिम सोहळ्याच्या एक आठवड्यापूर्वी आधी मी आजारी पडलो होतो आणि डॉक्टरांनी स्पर्धेत सहभागी होऊ नको , असं सांगितलं होतं ; पण इतक्या कालावधीपासून मी या पुरस्कारासाठी मेहनत घेतली होती आणि स्वतःच्या हिमतीवर मी एवढ्या फेऱ्या पार केल्या होत्या . त्यामुळे मला मागे हटायचं नव्हतं . म्हणून मी आई - बाबा दोघांनाही बजावून सांगितलं होतं की , काहीही झालं तरी मी या स्पर्धेच्या अंतिम फेरीत जाणारच आणि या पुरस्कारावर मी मोहोर उमटविलीच . माझ्या जीवनातील हा अप्रतिम अनुभव होता . नेहमीच सगळे बोलतात की तुझे पालक सिनेइंडस्ट्रीमधलेच आहेत . त्यामुळे तुला या क्षेत्रात करिअर करणं खूप सोप्पं आहे . आई - वडिलांनी मला खूप प्रोत्साहन दिलं ; पण स्वतःच्या हिमतीवर मी या पुरस्काराचा मानकरी ठरलो . याचा मला सार्थ अभिमान वाटतो . या गोष्टीचा खूप आनंदही वाटतो . या स्पर्धेतून मला खूप प्रेरणा मिळालीय . आता मी संपूर्ण लक्ष सिनेइंडस्ट्रीकडे केंद्रित केलं आहे . मी लहानपणापासूनच शूटिंगच्या सेटवर जायचो . तिथे वेगवेगळा अनुभव मिळायचा . तिथूनच मला या क्षेत्राविषयी उत्सुकता निर्माण झाली . तेव्हाच मी ठरवलं होतं की , याच क्षेत्रात करिअर करायचं . त्यामुळे मी बालकलाकार म्हणून चित्रपटात काम केलं . " शिर्डी साईबाबा ' , " मोहट्याची रेणुका ' , " मुंबई गॉडफादर ' या सिनेमांत मी काम केलं आहे . तसंच मी बऱ्याच नाटकांत आणि जाहिरातींत काम केलं आहे . शाळा व महाविद्यालयामध्ये नाटकांत मी मुख्य भूमिका साकारलीय . मला अभिनयाचीच आवड होती ; पण मी बीएमएसमध्ये पदवी घेतल्यामुळे बिझनेसमध्येही इंटरेस्ट वाटला म्हणून मी कॉर्पोरेट कंपनीमध्ये काही काळ काम केलं . शेवटी मला कळलं की माझी खरी पॅशन अभिनयच आहे . त्यानंतर मी चित्रपटसृष्टीत काम करण्याचं मनाशी पक्क केलं आणि तयारीला लागलो . सिनेक्षेत्रात येण्यासाठी लागणाऱ्या गोष्टींचं प्रशिक्षण घ्यायला सुरुवात केली . वेगवेगळ्या ठिकाणी सहायक दिग्दर्शन केले . त्यानंतर गेल्या एक वर्षापासून मी शिस्तबद्ध डाएट करतोय . जिम , डान्स , मार्शल आर्टस व ऍक्शन फाइट यांचे मी धडे गिरवित आहे . पडद्यामागे काम केल्यामुळे माझं अभिनय कौशल्यही सुधारेल , या हेतूने मी सहायकाची कामं केली . माझ्या पालकांचा मला खूप पाठिंबा असतो . माझे अभिनय गुरूही तेच आहेत . अभिनय क्षेत्रात येण्यासाठी मी कोणतंही शिक्षण किंवा पदवी घेतलेली नाही ; पण मला जे काही सामान्य ज्ञान मिळालं किंवा सध्याच्या घडीला या क्षेत्रात मी जे काही करू शकतोय ते फक्त माझ्या पालकांमुळेच . कारण ते मला मोलाचं मार्गदर्शन व त्यांचे अनुभव सांगतात ज्यातून मला खूप काही शिकायला मिळतं . या क्षेत्रात त्यांच्याशिवाय मी करिअर करूच शकलो नसतो . लवकरच " ताईगिरी ' चित्रपटात मी छोटाशी भूमिका करणार आहे . मला मराठी सिनेसृष्टीत चांगल्या दिग्दर्शकासोबत काम करायला आवडेल .


अहंकार हा माणसाचा मुख्य शत्रू . या शत्रूवर मात केली तरच खऱ्या अर्थाने तुमचा नावलौकिक सिद्ध होतो . दुर्दैवाने भारताच्या क्रीडा क्षेत्रात खेळाडूंच्या कामगिरीपेक्षा त्यांच्या अहंकारामुळे घडणाऱ्या नाटय़ाला जास्त प्रसिद्धी मिळते व पर्यायाने या खेळाडूंबरोबरच तो खेळही बदनाम होतो . भारतीय डेव्हिस चषक संघाचा न खेळणारा कर्णधार महेश भूपती व संघाचा आधारस्तंभ राहिलेला लिएण्डर पेस यांच्यातील वाद चव्हाटय़ावर आल्यानंतर या खेळाडूंबरोबरच भारतीय टेनिसचीही भरपूर बदनामी झाली . भारताने नुकत्याच झालेल्या डेव्हिस लढतीत उझबेकिस्तानला ४ - १ असे हरवले . या लढतीपासून भारतीय संघाची धुरा भूपती याच्याकडे आली . तेव्हाच पेसला संघात स्थान मिळणार नाही , हे उघड झाले होते . एकेकाळी पेस - भूपती ही जोडी जागतिक टेनिस क्षेत्रात ‘इंडियन एक्स्प्रेस’ नावाने ओळखली जात होती . या जोडीने ग्रँड स्लॅम स्पर्धासह अनेक आंतरराष्ट्रीय स्पर्धामध्ये दुहेरीत अजिंक्यपदे मिळवली होती . एवढेच नव्हे , तर जागतिक क्रमवारीतील अव्वल स्थानावरही त्यांनी आपली मोहोर नोंदवली होती . त्यांच्या या कामगिरीमुळे देशातील टेनिस क्षेत्रात सकारात्मक वातावरण निर्माण होण्यास मदत झाली होती . भारतीय संघातील खेळाडूंची निवड हा गेल्या काही वर्षांमध्ये वादाचाच विषय ठरला आहे . त्यातही पेसला संघात स्थान देण्यावरून नेहमीच भांडणे दिसून येऊ लागली आहेत . पेसने आतापर्यंत सात वेळा ऑलिम्पिकमध्ये भारताचे प्रतिनिधित्व केले आहे . भारताला ऑलिम्पिकमधील टेनिसचे एकमेव पदक त्यानेच मिळवून दिले आहे . अटलांटा येथे १९९६मध्ये झालेल्या ऑलिम्पिकमध्ये त्याने कांस्यपदक मिळवत ऐतिहासिक कामगिरी केली . त्यानंतर टेनिसमध्ये भारताची पाटी कोरीच राहिली आहे . पेसने डेव्हिस चषक स्पर्धेत आतापर्यंत दुहेरीत ४२ सामने जिंकण्याचा पराक्रम केला आहे . चाळिशी उलटल्यानंतरही तो अजून ग्रँड स्लॅम स्पर्धामध्ये पुरुष व मिश्र दुहेरीत अंतिम फेरीपर्यंत धडक मारू शकतो , एवढेच नव्हे तर तेथेही तो विजेतेपद मिळवत आहे . मात्र पेस व महेश भूपती यांच्यात मतभेद निर्माण झाल्यानंतर ऑलिम्पिक व डेव्हिस चषक स्पर्धेत पेसबरोबर योग्य समन्वय ठेवणारे व त्याच्याशी योग्य संवाद करू शकणारे खेळाडू भेटत नाहीत , हे भारताचे दुर्दैवच ठरले आहे . यंदाच्या मोसमात पेस व साकेत मायनेनी यांनी स्पेनविरुद्धच्या डेव्हिस लढतीत दुहेरीत जिद्दीने खेळ केला होता . अलीकडच्या काळात पेसने आंतरराष्ट्रीय मानांकन स्पर्धामधील सहभाग व डेव्हिस चषकसारख्या सांघिक स्पर्धा या दोन्ही दगडांवर आपला पाय ठेवण्याचा प्रयत्न केला . त्यामुळे काही वेळा सांघिक स्पर्धाच्या सरावाला उशिरा येण्यासारखे प्रसंगही त्याच्या वाटय़ाला आले आहेत . तो कायमच देशासाठी खेळला आहे व खेळत आला आहे , यामध्ये कोणतेच किंतू नाही . तो युवा खेळाडूंसाठी प्रेरणास्थान आहे व त्यांना तो प्रोत्साहनपर मार्गदर्शनही करीत असतो . मात्र आपल्यामुळे एखाद्या युवा किंवा नवोदित खेळाडूची जागा अडली आहे , याचे भान त्याने ठेवले पाहिजे होते . अधिकाधिक ऑलिम्पिक स्पर्धामध्ये भाग घेण्याचा किंवा डेव्हिस चषक स्पर्धेत अधिकाधिक सामने जिंकण्याचा विक्रम डोळय़ांसमोर ठेवत त्याने आपले भारतीय संघातील स्थान अबाधित ठेवण्याचा प्रयत्न केला . कदाचित त्यामुळेच भारताचे अन्य खेळाडू दुखावले गेले असण्याची शक्यता नाकारता येत नाही . पेसने अव्वल कीर्ती असतानाच भारतीय संघातून निवृत्ती घेणे हे त्याच्यासाठी व देशासाठी हितकारक ठरणार आहे . डेव्हिस लढत ही सांघिक स्वरूपाची लढत असल्यामुळे खेळाडूंचा एकत्रित सराव अतिशय महत्त्वाचा असतो . विशेषतः दुहेरीतील लढतीसाठी निवड झालेल्या खेळाडूंनी किमान सहा - सात दिवस एकत्रित सराव केला पाहिजे . संघाची निवड करताना संघातील राखीव खेळाडूही मुख्य खेळाडूंइतकेच तुल्यबळ लढत देण्याची क्षमता असलेले खेळाडू पाहिजेत . म्हणजे मुख्य फळीतील खेळाडू दुखापतग्रस्त झाला तर ऐनवेळी त्याच्या दर्जाइतका खेळाडू कोण आणायचा याकरिता शोधाशोध व धावाधाव करावी लागत नाही . बऱ्याच वेळा असे दिसते की दुसऱ्या फळीतील खेळाडू राखीव खेळाडूची भूमिका करण्यास नाखूश असतात . त्याऐवजी ते आंतरराष्ट्रीय मानांकन गुण मिळवण्याच्या स्पर्धेत भाग घेण्यास प्राधान्य देतात . कोणत्याही आंतरराष्ट्रीय स्पर्धासाठी भारतीय संघ निवडताना निवड समितीने चाचणी स्पर्धाची पद्धत सुरू करायला हरकत नाही . त्यामुळे खेळाडूंची तंदुरुस्ती , फॉर्म आदी गोष्टींची खरीखुरी चाचणी त्या वेळी होऊ शकते . अलीकडे युकी भांब्रीने दुखापतीमुळे डेव्हिस किंवा अन्य सांघिक स्पर्धेतून माघार घेण्याचे प्रमाण वाढले आहे . पेस असो किंवा भांब्री असो , सर्व खेळाडूंना एकाच मापातून तोलले पाहिजे तरच संघातील खेळाडूंमध्ये अहंकारी वृत्ती दिसणार नाही व पर्यायाने पेस - भूपती यांच्यामधील वादासारख्या घटना यापुढे होणार नाहीत . संघटनेने याबाबत कचखाऊ धोरण न स्वीकारता गंभीर भूमिकाच घेतली पाहिजे . निदान देशातील टेनिस क्षेत्राची शान राखली जाईल अशीच भूमिका त्यांनी ठेवली पाहिजे . मिलिंद ढमढेरे milind . dhamdhere @ expressindia . com


स्त्रियांच्या वाट्याला येणाऱ्या आणि समाजामध्ये उघडपणे बोलण्यावर बंधन असणाऱ्या मासिक पाळीवर बद्गी अर्थात वरुण धवनने खुलेपणाने मत व्यक्त केले आहे . मासिक पाळीच्या समस्येमुळे कोणत्याही मुलीला शाळा सोडावी लागू नये , यासाठी वरुनने ट्विटरच्या माध्यमातून एक संदेश दिला आहे . मासिक पाळीमुळे देशातील अनेक मुलींना शाळा सोडावी लागते . देशातील ही परिस्थिती बदलण्यासाठी गिव्ह हर फाइव्ह ( giveher5 ) असा उपक्रम राबविण्यात येत आहे . # GiveHer5 या उपक्रमामध्ये सहभागी झाल्याचे सांगत वरुणने एका मुलीचे आयुष्य बदलण्यासाठी फक्त १५० रुपये मदत करा , असे वरुणने म्हटले आहे . तुम्ही केलेली मदत एका मुलीचे आयुष्य बदलण्यास फायदेशीर ठरेल , अशा आशयाचा हा संदेश त्याने दिला आहे . मासिक पाळीमुळे मुलींवर शाळेपासून दुर राहण्याची वेळ येऊ नये , यासाठी ‘गिव्ह हर फाइव्ह’ हा उपक्रम सुरु आहे . या संघटनेच्या संकेत स्थळावर दिलेल्या माहितीनुसार , ८० टक्के मुलींना मासिक पाळीमुळे शाळेमध्ये जाण्यास अडचण निर्माण होते . ही अडचण दूर करण्यासाठी वरुणने सजगता दाखवून देण्यास पुढाकार घेतल्याचे दिसते . बॉलिवूडचा अभिनेता वरुण धवन आणि आलिया भट्ट ही नव्या दमाची जोडी आगामी ‘बद्रीनाथ की दुल्हनिया’ या चित्रपटामुळे चांगलीच चर्चेत आहे . सध्या दोघेही चित्रपटाच्या प्रसिद्धीमध्ये व्यग्र आहेत . या चित्रपटात वरुण धवनचे नाव बद्रीनाथ उर्फ बद्री असे असते . बद्रीच्या प्रेमाचे वय सरलेले असते त्यामुळे त्याला आता सरळ लग्नच करायचे असते . पण आलिया मात्र त्याला लग्नासाठी नकार देते . यामुळेच या चित्रपटात आलियाला आपल्या प्रेमात पाडण्यासाठी वरुणने केलेली धडपड प्रेक्षकांना पाहायला मिळणार आहे . आलिया भट्ट आणि वरुण धवन यांच्या ऑनस्क्रिन केमिस्ट्रीला प्रेक्षकांनी नेहमीच पसंत केले आहे . त्यामुळे या चित्रपटाच्या निमित्ताने पुन्हा एकदा या जोडीची धमाल केमिस्ट्री पाहण्यासाठी प्रेक्षकांमध्ये उस्तुकतेचे वातावरण पाहायला मिळत आहे . ‘बद्रीनाथ की दुल्हनिया’ हा चित्रपट ‘हम्टी शर्मा की दुल्हनिया’ या चित्रपटाचा सिक्वल असल्याचे म्हटले जात आहे . पण , त्याबाबत कोणतेही अधिकृत विधान चित्रपटाशी संलग्न व्यक्तिंनी केलेले नाही . त्यामुळे आता या चित्रपटाचे कथानक नेमके आहे तरी काय हे १० मार्चला चित्रपट प्रदर्शित झाल्यानंतर कळेलच . या चित्रपटाव्यतिरिक्त दिग्दर्शक आणि वडिव डेविड धवन यांच्या आगामी चित्रपटातही वरुण प्रेक्षकांच्या भेटीला येणार आहे . सलमान खानच्या प्रसिद्ध ‘जुडवा’ चित्रपटाच्या सिक्वलमधुन धवन प्रेक्षकांना दुहेरी दर्शन देणार आहे . ‘जुडवा २’ या चित्रपटात वरुण धवन दुहेरी भूमिका साकारताना दिसणार आहे .


पहिल्या कसोटीत ऑस्ट्रेलियाने भारताचा दुसरा डाव सर्वबाद ३०७ धावांवर संपुष्टात आणला . त्यानंतर चौथ्या दिवसअखेर ऑस्ट्रेलियाने ४ बाद १०४ धावांपर्यंत मजल मारली . पहिले चार गडी झटपट गमावल्यानंतर शॉन मार्श आणि ट्रेव्हिस हेड या जोडीने ऑस्ट्रेलियाचा डाव सावरला आणि संघाला शतकी मजल मारून दिली . आता भारताला विजयासाठी ६ बळींची गरज आहे तर ऑस्ट्रेलियाला २१९ धावांची आवश्यकता आहे . या सामन्यात आज ऑस्ट्रेलियाचा संघ काळ्या पट्ट्या बांधून मैदानावर उतरले . याचे कारण म्हणजे ऑस्ट्रेलियाचे माजी वेगवान गोलंदाज कॉलिन गेस्ट यांचे निधन . ८१ वर्षीय गेस्ट यांचा शनिवारी , ८ डिसेंबरला मृत्यू झाला . त्यांनी ऑस्ट्रेलियाकडून केवळ १ कसोटी सामना खेळला . पण प्रथम श्रेणी क्रिकेटमध्ये त्यांनी ३६ सामन्यात ११५ बळी टिपले . त्यांना श्रद्धांजली म्हणून सामन्याच्या चौथ्या दिवशी ऑस्ट्रेलियाचा संघ काळया पट्ट्या बांधून मैदानात उतरला . दरम्यान , आता भारताला विजयासाठी ६ बळींची गरज आहे तर ऑस्ट्रेलियाला २१९ धावांची आवश्यकता आहे . या सामन्याचा केवळ एका दिवसाचा खेळ शिल्लक राहिला असल्याने सामन्यात रंगत आली आहे . ऑस्ट्रेलियाच्या डावाला सुरुवात होण्याआधी भारताने दुसऱ्या डावात सर्वबाद ३०७ धावांपर्यंत मजल मारली आणि ऑस्ट्रेलियापुढे सामना जिंकण्यासाठी ३२३ धावांचे आव्हान ठेवले . फिरकीपटू नॅथन लॉयन याने १२२ धावांच्या मोबदल्यात ६ गडी बाद केले आणि भारताच्या धावसंख्येला लगाम लावला . भारताकडून चेतेश्वर पुजारा आणि अजिंक्य रहाणे या दोघांनी अर्धशतके ठोकली आणि भारताला समाधानकारक आघाडी मिळवून दिली . ३ बाद १५१ या धावसंख्येवरुन आज भारताच्या डावाला सुरुवात झाली . चेतेश्वर पुजारा आणि अजिंक्य रहाणे जोडीने भारताच्या खात्यात धावसंख्येची भर घालत डावाला आकार दिला . दोघांमध्ये पाचव्या विकेटसाठी अर्धशतकी भागीदारीही झाली . अखेर नॅथन लॉयनने पुजारा ( ७१ ) आणि त्यापाठोपाठ रोहित शर्माचा ( १ ) अडसर दूर करत भारताला दोन धक्के दिले . पण पुजारा आणि अजिंक्य रहाणे या दोघांनी आपली अर्धशतके पूर्ण केली . उपहारानंतर मात्र भारताचा डाव गडगडला . ऋषभ पंत ( २८ ) , अश्विन ( ५ ) , रहाणे ( ७० ) , शमी ( ० ) आणि इशांत शर्मा हे पाच गडी भारताने झटपट गमावले . दुसऱ्या डावात लॉयनच्या ६ गड्यांव्यतिरिक्त स्टार्कने ३ तर हेजलवूडने १ गडी माघारी धाडला .